title: Silkkitie

text: Silkkitien katoaminen oli tärkeimpiä tekijöitä, jotka motivoivat eurooppalaisia etsimään uutta reittiä Kiinaan. Valtavat voitot odottivat sitä, joka kykenisi muodostamaan suoran kauppayhteyden Aasiaan. Kristoffer Kolumbuksen vuoden 1492 Amerikan löytöretken alkuperäinen motiivi oli uuden silkkitien luominen. Aluksi eurooppalaisille oli suuri pettymys havaita, että Aasian ja Euroopan välissä oli uusi manner.


title: Silkkitie

text: Pyrkimys tehdä suoraa kauppaa Kiinan kanssa oli myös Portugalin motiivi sen ekspansiossa Afrikan taakse vuoden 1480 jälkeen. Sitä seurasivat hollantilaiset ja englantilaiset 1600-luvulla.


title: FastTrack

text: FastTrack on vertaisverkkoprotokolla, jota käytetään erityisesti mp3-tiedostojen lataamiseen. Sitä käyttävät mm. ohjelmat Kazaa, Morpheus, Grokster ja iMesh. FastTrackin ominaisuuksiin kuuluvat mm. keskeytyneen latauksen jatkaminen sekä saman tiedoston osien lataaminen samanaikaisesti usealta käyttäjältä.


title: FastTrack

text: Ensimmäinen FastTrack-verkko ja ensimmäinen sitä käyttävä ohjelmisto, Kazaa, julkaistiin vuonna 2001 ensimmäisen sukupolven P2P-ohjelmistojen aikakauden ollessa lopuillaan. Vuonna 2004 käytössä oli kolme yhteensopimatonta FastTrack-verkkoa - Kazaa, Grokster ja iMesh.


title: FastTrack

text: FastTrack on niin sanottu toisen sukupolven vertaisverkko, jossa ei ole kiinteitä keskuspalvelimia. Sen sijaan tehokkaat ja nopeiden internet-yhteyksien päässä olevat asiakaskoneet muuttuvat automaattisesti supersolmuiksi (supernode), jotka tarjoavat hakupalveluja hitaammille koneille.


title: FastTrack

text: Ohjelmistoon on sisäänrakennettu lista niiden supersolmujen IP-osoitteista, joihin asiakasohjelma käynnistyessään yrittää ottaa yhteyttä. Löytäessään toimivan supersolmun asiakas pyytää supersolmua lähettämään uuden listan toimivista supersolmuista. Tästä listasta asiakas valitsee yhden supersolmun, jolle asiakas lähettää listan tiedoistoista jotka aikoo jakaa. Asiakas suorittaa myös tiedostohaut tämän supersolmun kautta. Löytäessään halutun tiedoston asiakas ottaa yhteyttä suoraan tiedoston omistavaan asiakkaaseen ja siirtää tiedoston itselleen HTTP-protokollan yli. FastTrack käyttää UUHash-tiedostontiivistysalgoritmia mahdollistaakseen lataamisen useista lähteistä.


title: Aake Kalliala

text: Aarne Elis ”Aake” Kalliala (s. 5. lokakuuta 1950 Heinola) on suomalainen näyttelijä.


title: Aake Kalliala

text: Kalliala on valmistunut Teatterikorkeakoulusta 1980-luvun alussa.


title: Aake Kalliala

text: Kalliala teki 1980- ja 1990-lukujen taitteessa yhteistyötä Pirkka-Pekka Peteliuksen kanssa. Kalliala aloitti näyttelijänuransa Spede Pasasen elokuvien sivuroolien näyttelijänä 1980-luvun alussa. Hän on toiminut myös laulajana ja levyttänyt muun muassa albumit "Aake presidentiksi" ja "Mikset jätkä itke".


title: Aake Kalliala

text: 7 Päivää nro 23/2014


title: The Ultimate Sin

text: The Ultimate Sin on Ozzy Osbournen helmikuussa 1986 julkaistu neljäs sooloalbumi. Albumi sisältää kappaleen "Shot in the Dark", joka on Osbournen tunnetuimpia kappaleita ja myös iso hitti. Itse albumi nousi top-10:een muun muassa Yhdysvalloissa, jossa se on myynyt tuplaplatinaa.


title: The Ultimate Sin

text: Ozzy Osbourne yhtyeineen päätti "Bark at the Moon"-albumin kiertueen tammikuussa 1985 Rock in Rio-festivaalin konsertteihin. Pian tämän jälkeen Osbourne, kitaristi Jake E. Lee, basisti Bob Daisley ja rumpali Tommy Aldridge alkoivat työstää uutta materiaalia tulevalle albumille. Osbourne halusi kuitenkin vaihtelua yhtyeeseen ja tämä realisoitui rumpalinvaihdoksella Tommy Aldridgen saadessa lähteä. Uudeksi rumpaliksi Osbourne halusi Lita Fordin yhtyeessä soittaneen amerikkalaisen Randy Castillon, jota mm. Tommy Lee ja Bobby Blotzer olivat hänelle suositelleet. Castillo oli kuitenkin jalkavamman takia tuolla hetkellä soittokyvytön ja albumin demoamisvaiheessa rumpaleina toimivat Fred Coury ja Jimmy DeGrasso.


title: The Ultimate Sin

text: Lisäksi Osbourne ja Bob Daisley riitaantuivat ja tämän seurauksena myös Daisley lähti yhtyeestä. Hän kuitenkin suostui kirjoittamaan lyriikat kappaleisiin. Daisley oli kirjoittanut sanoitukset myös Osbournen aiempiin sooloalbumeihin. Uudeksi basistiksi löytyi englantilainen, mm. Jimmy Pagen yhtyeessä soittanut Phil Soussan. Osbourne oli nähnyt Soussanin soittavan tv-ohjelmassa ja tämän esiintyminen oli tehnyt Osbourneen vaikutuksen. Uusi kokoonpano, Osbourne, Lee, Soussan ja Castillo, aloitti albumin nauhoitukset kesällä 1985.


title: The Ultimate Sin

text: Albumin kappaleet ovat säveltäneet Osbourne, Lee ja Daisley lukuun ottamatta "Shot in the Dark"-kappaletta, jonka Phil Soussan toi mukanaan aiemmalta yhtyeeltään. Bark at the Moon-albumilta kreditoimatta jätetty Jake E. Lee vaati ja sai tällä kertaa asiallisen sopimuksen ja krediitit ja myös Osbourne kehui Leen panosta kirjoitusvaiheessa suureksi albumin julkaisun jälkeen.


title: The Ultimate Sin

text: Tuottajana toimi Ron Nevison, jonka ansiolistalta löytyy muun muassa UFO:n, Led Zeppelinin ja The Whon menestysalbumeita. Nauhoitukset tapahtuivat Townhouse- ja AIR-studioilla Lontoossa sekä Studio Davoutissa Pariisissa. Kosketinsoittimia albumilla soittaa studiomuusikon ominaisuudessa Mike Moran.


title: The Ultimate Sin

text: Musiikillisena tyylisuuntana albumilla on 1980-luvun puolivälissä suosittu glam-vaikutteinen heavy metal, jota muun muassa miljoonia myyneet Mötley Crue ja Ratt edustivat. Myös yhtye itse oli hyvin ajanmukainen, poseeraten kimaltavissa asusteissa niin kuvaussessioissa, videoilla ja konserteissa.


title: The Ultimate Sin

text: Kappaleet kulkevat pääosin keskitempoisesti, lukuun ottamatta nopeampia "Secret Loser" ja "Thank God for the Bomb"-kappaleita ja eeppisempää voimaballadia "Killer of Giants". Jake E. Leen kitarointi on kappaleissa kantava voima ja myös kosketinsoittimet ovat hyvin esillä 1980-luvun tyyliin.


title: The Ultimate Sin

text: Albumin suurimmaksi hitiksi noussut "Shot in the Dark" oli alun perin Phil Soussanin sävellys, jonka hän oli tehnyt aiemmin 1980-luvulla Wildlife-yhtyeessä soittaessaan. Tuottaja Ron Nevison vaati singlehitin ainesta omaavaa kappaletta ja Soussan esitteli sävellyksen yhtyeelle. Osbourne piti kappaleesta ja teki siihen uuden sanoituksen. Alun perin enemmän AOR-vaikutteinen kappale myös muunnettiin Osbournen raskaampaan muottiin, tosin säilyttäen tarttuvan kertosäkeen.


title: The Ultimate Sin

text: Albumi julkaistiin helmikuussa 1986. Alun perin nimeksi piti tulla "Killer of Giants", mutta Osbourne muutti sen viime hetkellä. "Shot in the Dark"-singlen ja videon siivittämänä albumi nousi top-10:een useassa maassa ja möi pian platinaa Yhdysvalloissa ja hopeaa (60000 kpl) Iso-Britanniassa. Myös nimikappale julkaistiin singlenä ja siitäkin tehtiin musiikkivideo.


title: The Ultimate Sin

text: Albumin myötä yhtye lähti isolle maailmankiertueelle, jolla lämmittelijänä toimi mm. juuri "Master of Puppets"-albumin julkaissut Metallica. Kosketinsoittajaksi yhtyeeseen liittyi John Sinclair, joka pysyi Osbournen mukana aina 2000-luvulle saakka. Kansas Cityn konsertti huhtikuussa 1986 kuvattiin ja julkaistiin kotivideona "The Ultimate Ozzy".


title: The Ultimate Sin

text: Albumi ja kiertue jäivät Jake E. Leen viimeisiksi Osbournen yhtyeessä. Enemmän yksin kuin yhtyeen kanssa viihtyvä Lee ei tullut ajoissa tai jätti tulematta yhtyeen treeneihin ja tämän vuoksi Osbournen managerivaimo Sharon Osbourne erotti Leen sähkeellä. Myös Phil Soussan erosi yhtyeestä ennen seuraavan albumin nauhoituksia.


title: The Ultimate Sin

text: Albumin ensimmäisessä painoksessa Bob Daisleyn nimi jäi pois krediiteistä, mutta tämä korjattiin seuraavissa painoksissa. Sanoitukset suurelta osin kirjoittanut Daisley on kertonut, ettei pidä albumista ja myös Osbourne itse on kutsunut albumia nimellä "The Ultimate Din" (suom. "lopullinen melu"). Yleisestikin albumia ei pidetä Osbournen parhaimpiin kuuluvana huolimatta hyvästä myynnistä ja hittisinglestä.


title: The Ultimate Sin

text: Albumi on tällä hetkellä deletoitu Osbournen katalogista ja sitä ei julkaistu enää vuoden 2002 remasterointi-sarjassa. Syyksi tähän on epäilty Phil Soussanin ja Osbournen välistä riitaa koskien kappaleen "Shot in the Dark" rojaltimaksuja. Kappaletta ei julkaistu muun muassa "The Ozzman Cometh" -kokoelman uudemmissa painoksissa kuten ei myöskään muilla Osbournen kokoelmilla. Joitain "The Ultimate Sin"-albumin kappaleita on tosin julkaistu joillain kokoelmilla.


title: The Ultimate Sin

text: Kaikki kappaleet ovat kirjoittaneet Ozzy Osbourne, Jake E. Lee ja Bob Daisley, ellei toisin mainita.sekä


title: Konserttimestari

text: Konserttimestari () on sinfoniaorkesterissa ensimmäisten viulujen äänenjohtaja, jonka tehtäviin kuuluu vastata koko jousiston jousituksista, soittaa orkesterikirjallisuuteen sisältyvät viulusoolot sekä toimia soittajien ja kapellimestarin välisenä yhdyssiteenä. Konserttimestari on osaltaan vastuussa esityksistä, ei vain omassa ryhmässään, vaan käytännössä koko jousiston osalta mm soittotapansa, valitsemiensa jousitusten sekä olemalla aloitteellinen kaikissa sisääntuloissa. Osoittamansa musiikillisen aloitekykynsä johdosta konserttimestaria voidaan pitää tavallaan koko orkesterin äänenjohtajana.


title: Konserttimestari

text: Alun perin konserttimestari johti konsertteja yhdessä cembalistin kanssa, mutta kapellimestarin osuus konsertin johtajana kävi välttämättömäksi Ranskan suuren vallankumouksen jälkeisinä vuosina musiikin monimutkaistumisen ja orkestereiden suurentumisen vuoksi: orkesterin johtaminen siirtyi kokonaan konserttimestarilta varsinaiselle orkesterinjohtajalle. Tämä entisajan johtava asema heijastuu vieläkin Isossa-Britanniassa, missä konserttimestarilla () on tärkeä asema ja hänen nimensä painetaan ohjelmaan erikseen orkesterin kapellimestarin jälkeen.


title: Konserttimestari

text: Joissakin pienemmissä kokoonpanoissa konserttimestari johtaa edelleen esityksiä. Tällaisia ovat esimerkiksi kamariorkesteri Europa Galante, johtajana viulutaiteilija Fabio Biondi ja Akademie für Alte Musik Berlin.


title: Anitta Niemi

text: Anitta Eliisa Niemi (s. 22. lokakuuta 1951 Tampere) on suomalainen näyttelijä, joka tunnetaan erityisesti televisiosarjasta "Kotikatu".


title: Anitta Niemi

text: Niemi opiskeli Tampereen yliopiston ammattinäyttelijäkurssilla vuosina 1969–1973. Valmistuttuaan hän sai kiinnityksen Helsingin Kaupunginteatteriin.


title: Anitta Niemi

text: Teatterin lisäksi Niemi on näytellyt elokuvissa ja televisiosarjoissa. Ensimmäisen televisioroolinsa hän teki vuonna 1971 elokuvassa "Mareena", jossa hänellä oli pääosa. Niemi on esiintynyt myös elokuvissa "Viu-hah hah-taja" (1974), "Runoilija ja muusa" (1978) ja "Kaikenlaisia karkulaisia" (1981). Vuosina 1994–1997 hän näytteli Seija Viitalaa "Kovaa maata" -sarjassa.


title: Anitta Niemi

text: Tunnetuimman roolityönsä Niemi teki televisiosarjassa "Kotikatu" (1995–2012), jossa hän esitti Karin Luotolaa seitsemäntoista vuotta.


title: Anitta Niemi

text: Niemi jäi eläkkeelle vuonna 2014.


title: Anitta Niemi

text: Niemi sairastui vakavasti joulukuussa 2000, kun hän sai rajun aivoverenvuodon ollessaan Helsingin Kaupunginteatterin harjoituksissa. Niemelle tehtiin kaksi leikkausta, ja hän vietti sairaalassa puoli vuotta. Hänen sairauslomansa aikana "Kotikadun" Karinia näytteli tilapäisesti Virve Larimo. Niemi palasi töihin elokuussa 2001, mutta hänen arkensa oli raskasta vielä pitkään sen jälkeenkin. Niemi on sanonut kärsineensä muistiongelmista, väsymyksestä ja masennuksesta. Toipuminen aivoverenvuodosta vei kaikkiaan kahdeksan vuotta.


title: Anitta Niemi

text: Niemi on ollut aikoinaan naimisissa unkarilaisen Istvan Dechyn kanssa. Heidän esikoisensa Tapani syntyi vuonna 1982 ja tytär Sarolta vuonna 1984.


title: Anitta Niemi

text: Niemen entinen avopuoliso oli näyttelijä Ville-Veikko Salminen.


title: Bark at the Moon

text: Bark at the Moon on Ozzy Osbournen studioalbumi vuodelta 1983. Se on ensimmäinen Osbournen albumeista jolla kitaraa soittaa Jake E. Lee. Albumi on myynyt yli kolme miljoonaa kappaletta Yhdysvalloissa ja se kuuluu Osbournen suosituimpiin albumeihin. Albumin tunnetuimmat kappaleet ovat singleinäkin julkaistut nimikappale "Bark at the Moon" ja balladi "So Tired".


title: Bark at the Moon

text: Osbourne oli julkaissut kaksi hyvinmenestynyttä albumia ("Blizzard of Ozz" ja "Diary of a Madman") vuosina 1980 ja 1981. Albumeilla olivat soittaneet Osbournen lisäksi kitaristi Randy Rhoads, basisti Bob Daisley ja rumpali Lee Kerslake. Kaksi viimeksi mainittua erotettiin yhtyeestä keväällä 1981 ja heidät korvasivat basisti Rudy Sarzo ja rumpali Tommy Aldridge. Osbournen suosio nousi kohisten vuosien 1981 ja 1982 aikana varsinkin Pohjois-Amerikassa hyvin vastaanotettujen albumien, Osbournen kyseenalaisten tempausten ja Rhoadsin taiturimaisen kitaroinnin ansiosta. Maaliskuussa 1982 yhtyettä kohtasi tragedia kun kitaristi Rhoads menehtyi lento-onnettomuudessa kesken Yhdysvaltain kiertuetta. Kiertuetta jatkettiin kuitenkin pari viikkoa myöhemmin Bernie Tormen (ex-Gillan) tuuratessa ensin muutaman keikan ajan ja sittemmin Brad Gillisin (Night Ranger) kanssa vuoden 1982 loppuun asti. Syksyllä 1982 Osbourne julkaisi "Speak of the Devil"-nimisen livealbumin, jolla hän versioi vanhan yhtyeensä Black Sabbathin kappaleita.


title: Bark at the Moon

text: Gillisin lähdettyä Night Ranger-yhtyeeseen vuoden 1982 lopussa Osbourne oli jälleen ilman kitaristia. Vahvimmin ehdolla uudeksi kitariksi olivat Dokken-yhtyeen George Lynch ja Ratt- ja Rough Cutt-yhtyeissä aiemmin soittanut Jake E. Lee (oik. Jakey Lou Williams), joista jälkimmäinen sai lopulta paikan. Lee omasi eksoottisen japanilais-amerikkalaisen ulkonäön yhdistettynä Mötley Crue/Ratt-tyyliseen glam metal-imagoon ja lisäksi hän oli teknisesti taitava kitaristi. Leen lisäksi kevään 1983 kiertuekokoonpanoon kuuluivat basisti Don Costa, kosketinsoittaja Lindsay Bridgwater ja rumpali Tommy Aldridge. Tulevan "Bark at the Moon"-levyn äänitykset oli tarkoitus aloittaa kesällä 1983. Bob Daisleyn mukaan Osbourne oli pyytänyt häntä jo kesällä 1981 mukaan seuraavan albuminsa studiotyöskentelyyn, sillä vaikka hänet korvannut Rudy Sarzo oli hyvä basisti, ei hän kuitenkaan ollut Daisleyn veroinen säveltäjä saati sanoittaja. Daisley oli kirjoittanut lähes kaikki Osbournen aiempien albumien sanoitukset. Lisäksi basisti Don Costa riitaantui Osbournen kanssa joten uutta basistia tarvittiin muutenkin. Yhtyeeseen palasi myös aiemmin mukana ollut kosketinsoittaja Don Airey.


title: Bark at the Moon

text: Kappaleiden kirjoitukset ja harjoittelu aloitettiin toukokuussa 1983. Kirjoittamisesta vastasivat pääasiassa Bob Daisley sanoitusten muodossa ja Jake E. Lee, jolla oli valmiita kitarariffejä kappaleita varten. Myöhemmin kappaleet kreditoitiin kuitenkin yksinomaan Osbournen nimiin. Daisleyn mukaan tämä johtui hänen silloisesta kustannussopimuksestaan, jonka vuoksi hän joutui myymään kirjoittamansa materiaalin Osbournelle kertakorvauksella.


title: Bark at the Moon

text: Jake E. Lee puolestaan kertoi vuonna 2014 haastattelussa, että Osbournen managerivaimo Sharon Osbourne on kiristänyt häntä, sillä nauhoitettuaan jo kitaraosuudet Lee sai eteensä sopimuspaperin, jossa hän luovuttaa kaikki materiaalioikeudet Osbournelle. Leen mukaan hän olisi muuten saanut potkut ja Osbourne olisi ottanut toisen kitaristin, joka nauhoittaisi nuotilleen Leen jo valmiit osuudet uudelleen. Raskaan oikeusprosessin pelossa Lee allekirjoitti sopimuksen. Ozzy Osbourne vitsaili albumin julkaisun jälkeisessä haastattelussa kirjoittaneensa kappaleet "pianon avulla käyttäen vain yhtä sormea". Hän on tosin myöhemmin julkisesti kertonut kirjoittaneensa "Bark at the Moon"-kappaleen yhdessä Jake E. Leen kanssa.


title: Bark at the Moon

text: Albumin varsinaiset nauhoitukset aloitettiin elokuussa 1983 Ridge Farm-studioilla Englannissa ja ne kestivät lokakuun alkuun saakka. Tuottajana toimi edellisilläkin Osbournen albumeilla mukana ollut Max Norman yhdessä Daisleyn ja Osbournen kanssa. Orkesteriosuudet nauhoitettiin Abbey Road-studioilla Lontoossa sovittaja Louis Clarkin johdolla. Daisleyn mukaan albumin tekoa viivästyttivät Tommy Aldridgen rumpuosuuksien hidas edistyminen. Vaikkakin Aldridge oli liverumpalina maailman eliittiä, oli hänen studiotyöskentelynsä kuitenkin vaivalloisempaa ja tämä myös johti hänen erottamiseensa sessioiden jälkeen. Nauhoitusten jälkeen Norman ja Daisley yrittivät miksata materiaalia julkaisukelpoiseksi, mutta kireän aikataulun vuoksi tulokset jäivät keskeneräisiksi ja Osbourne ei hyväksynyt miksausta. Lopullisen miksauksen teki Tony Bongiovi.


title: Bark at the Moon

text: Albumin nimikappale "Bark at the Moon" on nopeatempoinen, kulkien Leen suoraviivaisen riffin myötä. Se on kenties albumin tunnetuin kappale ja Osbourne esittää sitä vielä tänäkin päivänä konserteissaan. Kappaleen nimi tulee Osbournen käyttämästä sanonnasta "eat shit and bark at the moon". Sen lyriikoiden inspiraationa ovat olleet kauhuelokuvat ja niihin liittyvät stereotypiat.


title: Bark at the Moon

text: "You're No Different" on kosketinsoitinvoittoinen balladi ja sen aiheena on lehdistön tuonaikainen kriittinen ja tuomitseva suhtautuminen Osbourneen. "Now You See It (Now You Don't)" puolestaan käsittelee seksin harrastamista, minkä voi huomata kappaleen lopun ääntelyefekteistä. Jake E. Leen rokkaavan riffin myötä kulkeva "Rock 'N' Roll Rebel"-kappaleen aiheena ovat saatananpalvonta-syytökset, joita Osbourne joutui kuulemaan useasti.


title: Bark at the Moon

text: "Centre of Eternity", joka on albumin Euroopan painoksessa nimellä "Forever", on nopeatempoinen kappale joka käsittelee filosofisesti aikaa ja ihmisen olemassaoloa ikuisuudessa. Kappaleen alussa on munkkien gregoriaanisesta laulusta vaikutteita ottava ja kirkonkelloja käyttävä intro, jossa myös Aireyn kosketinsoittimet ovat vahvasti esillä. Alkuperäiseltä nimeltään kappale oli "Journey to the Centre of Eternity".


title: Bark at the Moon

text: Albumin toisena singlenä julkaistu "So Tired" on jousisovitusta ja pianoa hyödyntävä balladi, aiheeltaan suora rakkauslaulu. Pohjois-Amerikan painokselta alun perin löytyvä "Slow Down" on albumin kaupallisinta materiaalia melodiansa ja kosketinsoitinosuuksien myötä. Kappaleeseen on vaikuttanut inspiraationa The Beatles-yhtyeen samanniminen kappale.


title: Bark at the Moon

text: "Waiting for Darkness" on hämärätunnelmallinen, progressiivisempi kappale jossa käytetään myös jousisektiota. Lyriikat käsittelevät järjestäytyneisiin uskontoihin liittyvää tekopyhyyttä ja rikollisuutta. Euroopan painokselta löytyvä "Spiders" on myös hämärätunnelmallisempi, blues-henkinen kappale, joka nimensä mukaisesti kertoo hämähäkeistä. Bob Daisleyn mukaan Tommy Aldridgen olisi kuulunut saada krediitti kappaleesta, sillä se rakennettiin hänen kehittelemänsä rumpukompin ympärille.


title: Bark at the Moon

text: Albumin sessioissa nauhoitettiin lisäksi singleiltä ja albumin remasteroidulta painokselta löytyvä, kaksimielisesti nimetty "One Up the B-side". Myös Jake E. Leen "The Rapture"-nimistä sävellystä harjoiteltiin, mutta Osbourne ei löytänyt siihen sopivaa laulumelodiaa.


title: Bark at the Moon

text: "Bark at the Moon" julkaistiin marraskuussa 1983. Sen kannessa Osbourne esiintyy ihmissudeksi maskeerattuna kuun näkyessä taustalta. Albumin Pohjois-Amerikan ja Euroopan painoksissa on jonkin verran eroavaisuuksia. Molemmissa kappalejärjestys on hieman erilainen ja Pohjois-Amerikan painos sisältää kappaleen "Slow Down", kun taas Euroopan versiolta löytyy "Spiders". "Centre of Eternity"-kappale on nimellä "Forever" Euroopan versiossa. Myös kannen logon värit ovat erilaiset molemmissa painoksissa, Euroopassa sinikeltainen, Pohjois-Amerikassa punakeltainen. Albumi nousi top-25:een niin Yhdysvalloissa kuin Iso-Britanniassakin. Kappaleet "Bark at the Moon" ja "So Tired" julkaistiin singleinä ja niistä tehtiin myös promovideot MTV:tä varten. Nimikappaleen video parodioi kauhuelokuvia ja siinä Osbourne nähdään vampyyrin ja ihmissuden rooleissa. "So Tired"-videon kuvauksissa tapahtui onnettomuus, kun peilin räjähtäessä Osbourne sai sirpaleita kasvoihinsa ja tämän vuoksi hän joutui perumaan joitakin keikkoja toipuen kuitenkin täydellisesti. Molemmat singlet nousivat top-20:n tuntumaan Iso-Britanniassa.


title: Bark at the Moon

text: Albumin nauhoitusten jälkeen Tommy Aldridge erotettiin yhtyeestä. Osbourne oli pettynyt Aldridgen työskentelyyn studiossa ja hänen tilalleen otettiin amerikkalainen rumpali Carmine Appice, joka oli soittanut mm. Vanilla Fudge-yhtyeessä sekä Rod Stewartin kanssa. Appice esiintyy nimikappaleen promovideolla. Appice oli kuitenkin lähes Osbournen veroinen julkisuuden henkilö ja tähtistatuksen omaava muusikko, ja Osbournen mielestä tämä sai liikaa huomiota mediassa. Näin ollen keväällä 1984 Appice sai lähteä ja Tommy Aldridge palasi rumpujen taakse kesken Yhdysvaltain kiertuetta.


title: Bark at the Moon

text: Yhtye oli aloittanut syksyllä 1983 Euroopan kiertueen ja uudelta albumilta settiin tulivat nimikappale, "Rock 'N' Roll Rebel", "Centre of Eternity" sekä joksikin aikaa "So Tired". Vuoden 1984 puolella yhtye siirtyi Pohjois-Amerikkaan ja mukaan kiertueelle liittyi kovassa nousussa ollut uuden aallon heavy metal -yhtye Mötley Crue. Sen jäsenet tunnettiin rankoista elämäntavoistaan ja tempauksista eikä Osbourne halunnut jäädä toiseksi. Manageri Sharon Osbournen tullessa mukaan kiertueelle meno rauhoittui ja Mötley Cruen jäsenet nimesivätkin kiertueen "No Fun 1984"-kiertueeksi. Maaliskuussa Salt Lake Cityn konsertti kuvattiin ja nauhoitettiin ja se julkaistiin videona myöhemmin. Konsertissa nauhoitettuja kappaleita julkaistiin myös single-levyillä. Kesällä 1984 yhtye esiintyi Japanissa ja syksyllä 1984 Doningtonin Monsters of Rock-festivaaleilla. Kiertue huipentui tammikuussa 1985 Rock in Rio-festivaaleille Brasiliaan ja nämä konsertit jäivät Tommy Aldridgen ja Don Aireyn viimeisiksi Osbournen riveissä. "Bark at the Moon"-albumi möi lopulta kolminkertaista platinaa Yhdysvalloissa ja Iso-Britanniassa hopealevyn verran, eli yli 60 000 kappaletta.


title: Bark at the Moon

text: "Bark at the Moon" -albumi aiheutti myös kohua. Kanadalainen nuorukainen puukotti Halifaxissa uudenvuoden aattona 1983 erästä naista ja tämän kahta poikaa. Nuorukaisen ystävän kerrotaan sanoneen, että ”joka kerta kun hän kuuli sen biisin ("Bark at the Moon"), hänelle tuli omituinen olo. Hän sanoi, että kun hän uudenvuoden aattona kuuli sen, hän lähti ulos puukottamaan jotakuta.”


title: Bark at the Moon

text: "Bark at the Moon" julkaistiin remasteroituna CD-versiona ensimmäisen kerran vuonna 1995. Versio noudattelee alkuperäistä Pohjois-Amerikan kappalelistausta ja "Spiders" on tässä versiossa bonuskappaleena. Vuonna 2002 Osbournen katalogin uudelleenjulkaisujen yhteydessä albumi julkaistiin jälleen, tällä kertaa uudella miksauksella. Huomattavia eroja on ainakin kitarasooloissa etenkin kappaleessa "Rock 'n' Roll Rebel" ja lisäksi "You're No Different" on lähes minuutin pitempi sisältäen kosketinsoitinvoittoisemman miksauksen. Myös "Centre of Eternity"-kappaleen miksaus on huomattavasti alkuperäistä poikkeavampi ja eroavaisuuksia voi löytää myös "Waiting for Darkness"-kappaleen jousisovituksista. Vuoden 2002 versio noudattaa myös alkuperäistä Pohjois-Amerikan kappalelistausta ja "Spiders"-kappaleen lisäksi "One Up the B-side" on otettu mukaan bonuskappaleeksi.


title: Bark at the Moon

text: A-puoli


title: Bark at the Moon

text: B-puoli


title: Bark at the Moon

text:
A-puoli
B-puoli


title: Bark at the Moon

text: sekä


title: Bryan Talbot

text: Bryan Talbot (s. 24. helmikuuta 1952) on englantilainen sarjakuvapiirtäjä ja -käsikirjoittaja. Hänet tunnetaan muun muassa teoksistaan "Luther Arkwright" ja "Tuhman rotan tarina". Hän on kuvittanut myös Nemesis the Warlockia ja Judge Dreddiä.


title: No Rest for the Wicked

text: No Rest For The Wicked on Ozzy Osbournen viides sooloalbumi ja se julkaistiin syksyllä 1988. Albumi oli Ozzyn ensimmäinen kitaristi Zakk Wylden kanssa. Albumin tunnetuimmat kappaleet ovat "Miracle Man", "Crazy Babies" sekä '"Bloodbath in Paradise", johon Ozzy äänitti "Suicide Solution" -piiloviestiväitteisiin tympääntyneenä piiloviestin väärin päin. "Bloodbath in Paradise" kertoo joukkomurhaaja Charles Mansonista. Albumin kiertueella Geezer Butler soitti bassoa.


title: No Rest for the Wicked

text: Vuoden 2002 painoksen bonuskappaleet:


title: Luther Arkwright

text: Luther Arkwright on Bryan Talbotin luoma sarjakuvahahmo. Talbot aloitti tieteissarjakuvan "The Adventures of Luther Arkwright" tekemisen 1978, mutta sai sen loppuun vasta vuosina 1987–1989. Sarjakuvan ensimmäisistä osista koottu albumi ilmestyi suomeksi 1993 nimellä "Luther Arkwrightin seikkailut", mutta myöhempiä osia ei ole suomennettu. Vuonna 1999 julkaistiin sarjakuvalle jatko-osa "Heart of the Empire".


title: Luther Arkwright

text: Luther Arkwright seikkailee vaihtoehtoisessa todellisuudessa, jossa Englanti on 1600-luvulta lähtien ollut Oliver Cromwellin hengessä hallittu uskonnollis-fasistinen diktatuuri. Luther Arkwright on useita vaihtoehtoistodellisuuksia valvovan salaisen järjestön huippuagentti. Hänen tehtävänään on etsiä myyttinen ulkoavaruudesta tullut sotakone ennen sen joutumista "entroopeiksi" kutsuttujen arvoituksellisten vihollisten käsiin.


title: Röykkiöhauta

text: Röykkiöhauta on kivistä tai kivestä ja maasta rakennettu esihistoriallinen hauta, joita Suomen alueella esiintyy kivikauden lopulta myöhäiselle rautakaudelle saakka. Röykkiöhautoja esiintyy myös monissa muissa maissa, kuten Virossa ja Ruotsissa.


title: Röykkiöhauta

text: Vaihtoehtoinen nimitys on "rauniohauta", jota kuitenkin yleensä käytetään kuvaamaan vain pelkästä kivestä kasattuja hautoja. Maasta ja kivestä rakennettuja röykkiöitä kutsutaan maansekaisiksi röykkiöiksi. Hämeessä röykkiöhauta tunnetaan nimellä "kääppä" (joka on kantana sanassa "kääpiö" - siis kääpän asukas eli haltija) ja Lapissa "rova". Suomen eri murteissa röykkiöhautoja on kutsuttu myös kansanomaisilla nimillä hiidenkiuas, "vare" ja "kruunu". Nimitys kruunu tulee siitä, että röykkiö on usein korkean kalliomäen päällä ikään kuin kruununa.


title: Röykkiöhauta

text: Rauniohaudat kuuluvat pääasiassa pronssikaudelle, joissakin tapauksissa jo kivikauden lopulle. Rauniot ovat usein kooltaan monumentaalisia, ja niissä saattaa olla selkeitä rakenteita (kivikehiä, muurilatomuksia, kiviarkkuja jne.). Ne sijaitsevat yleensä kallioiden laella. Eniten rauniohautoja on rannikolla. Sisämaassa esiintyy lapinraunioita, jotka kuuluvat pääasiassa rautakaudelle. Myös Turunmaan saaristossa ja Etelä-Pohjanmaalla on rautakautisia rauniohautoja.


title: Röykkiöhauta

text: Raunioiden suuri koko ja niihin tehtyjen hautausten pieni määrä viittaavat siihen, että ainakin varhaispronssikaudella ne olivat yhteiskunnan ylimmän kerroksen hautoja. Oletetaan, että monumentaalisten rauniohautojen sijainnilla viestitettiin sukuyhteisön tai jonkin muun ihmisryhmän oikeuksia ympäröiviin kalavesiin ja rantaniittyihin.


title: Röykkiöhauta

text: Myöhäispronssikaudelta lähtien raunioiden koko on pienentynyt, ja ne ovat muuttuneet maansekaisiksi röykkiöiksi. Maansekainen röykkiö, johon yleensä tehdään polttohautauksia, pysyy tyypillisenä rautakautisena hautamuotona merovingi- tai viikinkiajalle saakka. Maansekaisista röykkiöistä löytyy toisinaan suurehko määrä metalliesineitä, joita pantiin hautaan vainajien mukana.


title: Hopeasurffari

text: Hopeasurffari (), esiintynyt Suomessa myös nimellä Hopeanhohtoinen Lainelautailija, on Marvelin sarjakuvahahmo, jonka loivat Jack Kirby ja Stan Lee. Hän esiintyi ensimmäisen kerran "The Fantastic Four" -lehden numerossa 48 vuonna 1966. Kertomuksessa Hopeasurffaaja esiteltiin hopeanhohtoisena tähtien välisenä surffaajana, jolla on läheinen kytkös jumalolentoa muistuttavaan Galactus-nimiseen planeettojensyöjään. Hopeasurffarin ensiesiintyminen Suomessa tapahtui Ihmesarjan numerossa 2 (1967).


title: Hopeasurffari

text: Hopeasurffari on alkuperäisen tarinan alussa planeettoja ahmivan Galactuksen apulainen, jonka Galactus on lähettänyt tutkimaan avaruutta. Hopeasurffarin tehtävänä on etsiä uusia maailmoja isäntänsä syötäväksi. Galactusta riivaava kyltymätön energiantarve on tyydytettävissä vain imemällä energiaa elinvoimaisista planeetoista. Siksi ei ole ihme, että Hopeasurffari löytää lopulta myös maan ja kutsuu herraansa ahmimaan Telluksen voimaa itselleen.


title: Hopeasurffari

text: Ihmeneloset yrittävät estää Galactuksen puuhat, ja tarinan edetessä myös Hopeasurffari kääntyy isäntäänsä vastaan. Hopeasurffari alkaa tuntea myötätuntoa ihmisiä kohtaan ja käy toivottomaan hyökkäykseen Galactusta kohden. Ihmeneloset pystyvät estämään Galactuksen toimet maan suhteen, mutta Hopeasurffarin kääntyminen niskoittelijaksi ei jää ilman Galactuksen rangaistusta. Hopeasurffari tuomitaan maan läheisyyteen, ja surffaus muualla kuin maan ilmakehässä estetään.


title: Hopeasurffari

text: Hopeasurffarin ensimmäisten esiintymisten yhteydessä ei mainita mitään hänen taustastaan. Alun perin Hopeasurffari olikin vain Galactuksen kosmisen voiman ilmentymä ilman inhimillistä lähtökohtaa. Kun Hopeasurffari sai enemmän huomiota ja oman sarjakuvalehden, kehitti Stan Lee kosmiselle liitelijälle inhimillisen taustan. Hopeasurffarin alkuperäinen nimi olikin Norrin Radd ja hän asui ennen surffariksi tuloaan Zenn-La -planeetalla. Uuden tulkinnan mukaan Norrin suostui Galactuksen apuriksi pelastaakseen planeettansa tuholta. Radd sai Galactukselta kosmiset voimat sekä hopeisen lainelaudan, mutta menetti samalla mahdollisuuden palata omiensa pariin. Hopeasurffari oli yksi luojansa Stan Leen suosikkihahmoista ja Marvelin hahmoista kenties eniten aikuiseen yleisöön vetoava. Hopeasurffarin ensimmäisissä omissa tarinoissa hahmo esiintyy filosofisena pohdiskelijana, joka vieroksuu ihmissuvun riidanhaluisuutta ja ihmisten taipumusta vihaan kaikkea tuntematonta kohtaan. Surffari tuntee olevansa aito "alien" joukossamme, jota ei ymmärretä, mutta jonka on pakko olla lähellä maan asukkaita.


title: Hopeasurffari

text: 1980-luvun tarinoissa Hopeasurffari onnistui kiertämään Galactuksen tuomion, ja myöhemmissä seikkailuissa hänet on taas nähty vapaana kiitäjänä. Hopeasurffarista on tehty muun muassa piirrossarja ja Hopeasurffarista sekä Ihmenelosista kertova Hollywood-elokuva "".


title: Hopeasurffari

text: Hopeasurffarin iho on kauttaaltaan hopeisen metallikalvon peittämä. Ihon lisäksi Galactus on muuttanut surffarin kehoa niin, että se kestää avaruusmatkailun rasitukset ja mahdollistaa liikkumisen avaruudessa melkein valon nopeudella. Hyperavaruudessa Hopeasurffari pystyy liikkumaan vieläkin nopeammin. Hopeasurffarin nopeus antaa mahdollisuuden myös liikkumiseen ajassa.


title: Hopeasurffari

text: Hopeasurffarin kosmiset voimat ovat laajat. Hän kykenee imemään itseensä kosmista energiaa ja vapauttamaan sitä haluamallaan tavalla. Hän pystyy toimimaan pienoisjumalana muuttamalla energiaa materiaksi ja päinvastoin. Itsensä hän voi muuttaa puhtaaksi energiaksi tai vaikka häviävän pieneksi mikrokosmoksen olennoksi. Hopeasurffari kykenee nostamaan yli 100 tonnia ja kuuluu siksi Marvelin hahmojen superraskaaseen sarjaan.


title: Hopeasurffari

text: Hopeasurffarin lauta on luotu samasta hopeanhohtoisesta ja kosmisesta materiaalista kuin surffarin iho. Lauta on mentaalisesti sidoksissa Hopeasurffariin ja toimii hänen ajatustensa käskyttämänä riippumatta siitä, onko surffaaja fyysisesti yhteydessä lautaan.


title: Hopeasurffari

text: -videopelissä Hopeasurffarin saa käyttöön voittamalla pelin kaikki keräiltävät "Comic Book" -tehtävät. Toisin kuin kaikilla muilla pelin hahmoilla, Hopeasurffarilla on vain yksi ainoa puku.


title: Tribute (Ozzy Osbourne)

text: Tribute on Ozzy Osbournen vuonna 1987 julkaisema livealbumi, jonka hän julkaisi 1982 kuolleen kitaristinsa ja ystävänsä Randy Rhoadsin muistoksi. Albumi nousi top-10:neen Yhdysvalloissa ja on myynyt tuplaplatinaa. Albumista on julkaistu remasteroidut cd-painokset vuosina 1995 ja 2002. Kappale "Crazy Train" julkaistiin singlenä ja siitä tehtiin myös promovideo. Alkuperäisen vinyyli-julkaisun levypusseissa on paljon kuvia Rhoadsista ja yhtyeestä sekä myös kuvia Rhoadsin kitaroista ja nuottivihkoista. Kannesta löytyy myös Osbournen ja Rhoadsin äidin Delores Rhoadsin muistokirjoitukset.


title: Tribute (Ozzy Osbourne)

text: Albumilla Rhoadsin kitaratyöskentely on hyvin esillä mm. "Suicide Solution"-kappaleella olevassa kitarasoolossa sekä klassis-vaikutteisessa akustisessa "Dee"-kappaleessa (studio-otto vuodelta 1980). Materiaalin julkaisua suunniteltiin jo vuonna 1982, mutta Rhoadsin kuoleman johdosta julkaisu hyllytettiin ja Osbourne julkaisi "Speak Of The Devil" -albumin, jolla hän versioi ex-yhtyeensä Black Sabbathin kappaleita.


title: Tribute (Ozzy Osbourne)

text: Kaikki albumin kappaleet on otettu Clevelandin radiota varten nauhoitetulta esiintymiseltä 11. toukokuuta, 1981, mutta Rhoadsin kitarasoolo kappaleessa "Suicide Solution" on nauhoitettu Kanadan Montrealissa 28. heinäkuuta 1981 ja kappaleet "Goodbye To Romance" ja "No Bone Movies" Ison-Britannian Southamptonissa 2. lokakuuta 1980. Kappale "Dee" on varhainen 1980 keväällä nauhoitettu studioversio Osbournen debyyttialbumin "Blizzard Of Ozz"in samannimisestä kappaleesta.


title: Iron Savior

text: Iron Savior on saksalainen power metal -yhtye. Yhtyeen jäsenistä Kai Hansen ja Piet Sielck tunsivat toisensa jo 1970-luvun loppupuolella, jolloin he soittivat koulubändissä nimeltä Gentry. Gentrystä tuli Helloween vuonna 1984. Sielck perusti Iron Saviorin tammikuussa 1997, jolloin myös Hansen liittyi yhtyeeseen.


title: Iron Savior

text: Hansen lähti yhtyeestä vuonna 2001, kun ajat menivät päällekkäin hänen pääyhtyeensä Gamma Rayn kanssa.


title: Iron Savior

text: Iron Saviorin sanoitukset ovat futuristisia, ja ne sisältävät avaruusteemoja.


title: Iron Savior

text: Nykyiset:


title: Iron Savior

text: Entiset:Singlet ja EP:t


title: Evil Dead

text: Evil Dead (televisioesityksessä myös Evil Dead – kauhun riivaamat) on Sam Raimin ohjaama kauhuelokuva vuodelta 1981. Sen pääosissa ovat Bruce Campbell, Ellen Sandweiss, Hal Delrich, Betsy Baker ja Sarah York. Vaikka elokuva tehtiin pienellä budjetilla, on se kerännyt arvostusta ja nykyisin siitä on tullut kulttiklassikko. Aikanaan sitä pidettiin hyvinkin pelottavana, mutta se sisältää myös runsaasti huumoria. Elokuva oli pitkään kielletty monissa maissa, myös Suomessa, missä se sai elokuvateatteriensi-iltansa vasta vuonna 2003. Elokuva on saanut myös kaksi jatko-osaa; "Evil Dead II" (1987) ja "Pimeyden armeija" (1993), sekä "uusintaversion".


title: Evil Dead

text: Ash, Linda, Cheryl, Shelly ja Scott päättävät lähteä syrjäiselle seudulle mökkireissulle. Nuorten siellä ollessa salaperäinen lattialuukku aukeaa, jonne Ash ja Scott menevät. He tuovat sieltä mukanaan nauhurin, Necronomicon-kirjan, haulikon ja rituaaliveitsen. He kuuntelevat professorin tekemän nauhan, mutta yllättäen sieltä alkaa kuulua manaamista ja ulkoa alkaa nousta sumerilaisen demonin henki. Myöhemmin Cheryl kuulee jonkun kutsuvan häntä ulkona, ja hän menee metsään ottamaan selvää äänestä. Syvällä metsässä puut heräävät henkiin ja käyvät Cherylin kimppuun raiskaten hänet. Hän juoksee takaisin mökille ja pyytää veljeään Ashiä viemään hänet takaisin kaupunkiin, huutaen että "metsä ja puut ovat elossa", mutta häntä ei oteta todesta. He eivät kuitenkaan pääse kaupunkiin, sillä silta on poikki.


title: Evil Dead

text: Vähän myöhemmin yöllä Cheryl muuttuu lihanhimoiseksi, valkosilmäiseksi sumerilaiseksi demoniksi ja vie viattomia sieluja mukanaan. Siitä alkaa verinen kauhun yö ja kamppailu elämästä ja kuolemasta.


title: Sukututkimus

text: Sukututkimus eli genealogia (johdettu kreikan sanoista "genea" eli suku ja "logos" eli oppi) on historian aputiede, jonka tutkimuskohteena ovat ihmisten väliset sukulaisuussuhteet ja sukujen historia. Sukututkimusta on perinteinen arkistolähteisiin perustuva sukututkimus ja geneettinen sukututkimus.


title: Sukututkimus

text: Eritoten hallitsijoilla ja muilla merkkihenkilöillä on kautta historian ollut tarvetta selvitellä sukulaisuussuhteitaan. Asia oli erityisen tärkeä periytyvien omaisuuksien ja arvonimien johdosta. Hallitsijoille oli myös tarve todistaa sukututkimuksella polveutuvansa merkittävistä, jopa jumalallisista esi-isistä ja oikeuttaa näin oma valta-asemansa. Sukututkimuksen tekijältä saatettiin tällöin edellyttää jo valmiiksi määritetyn polveutumisen todistelua. Tällaisilla vääristellyillä sukupuilla on historiallinen arvonsa, mutta tieteellisen sukututkimuksen kannalta niillä ei ole käyttöä.


title: Sukututkimus

text: Kuninkaiden ja yleensä hallitsijoiden sukupuut ovat tavallaan sukututkimuksen esiaste. Sukututkimusta kirjallisessa muodossa edustaa perimätietoon perustuva Raamattu. Länsimaissa merkittävä sukututkimuksen perusta on antiikin Kreikan jumaltarusto, jonka moninaisten sukulaissuhteiden verkko edellytti laajaa sukutukimusta.


title: Sukututkimus

text: Uudemman ajan sukututkimuksen edelläkävijänä voidaan pitää englantilaista historioitsija William Camdenia (1551–1623), joka tuotannossaan otti esille nykyaikaiseen sukututkimukseen liittyviä kysymyksiä. Varsinaisen tieteelliseksi katsottavan sukututkimuksen alullepanija oli saksalainen professori Johann Cristoph Gatter (1727–1799). Hän julkaisi 1788 teoksen "Abriß der Genealogie". Gatterin tavoitteena oli tieteellisesti selvittää maanomistukseen ja perimiseen liittyviä seikkoja.


title: Sukututkimus

text: Merkittävä apu vähitellen kehittyvälle sukututkimukselle oli erilaisten "rekisterien" syntyminen. Rekisterit olivat perinteisesti sisältäneet lakien, etuoikeuksien ja omaisuuserien listauksia, mutta vähitellen ne laajenivat koskemaan myös syntymiä, kuolemia ja vihkimisiä. (Katso väestörekisteri, kirkonkirjat)


title: Sukututkimus

text: Euroopassa Espanjan vanhimmat sukututkimuksen lähteet alkavat 1300-luvun loppuvuosilta. Englannissa seurakunnalliset lähteet alkavat vuodesta 1538, tosin syntymisen, vihkimisen ja kuoleman rekisteröinti tuli maassa pakolliseksi vasta 1800-luvun alkupuolella. Protestanttisten kirkkojen synnyllä on merkittävä osuus rekisteröinnin laajenemisessa, joka näkyy esimerkiksi Pohjoismaiden varhain alkaneissa sekä kirkon että valtion tarpeita palvelevissa rekistereissä.


title: Sukututkimus

text: Huomattavan työn sukututkimuksen leviämisen edistämiseksi ovat tehneet mormonit, jotka uskonnollisista syistä ovat laatineet valtaisat henkilörekisterit. He ovat myös tallentaneet usein vaikeasti saatavissa olevaa tietoa helpommin käytettävään muotoon ja kehittäneet ilmaisia tietokoneohjelmia sukututkimuskäyttöön.


title: Sukututkimus

text: Suomessa sukututkimuksen varhaisvaihetta edustava kirjallisuus syntyi 1600-luvulla jo ennen Turun Akatemian perustamista. Vuonna 1616 Johannes Messenius julkaisi teoksen "Theatrum nobilitalis suecanae". Seuraavaksi ilmestyi 1650 professori Mikael Wexionius-Gyldenstolpen teos "Epitome descriptionis Sueciae, Gothiae, Fenningiae et subjectorum provinciarum". Nykyisen mittapuun mukaan ensimmäinen tieteellinen teos oli 1823 ilmestynyt A. E. Frosteruksen julkaisu "Anteckningar om Frosteriska Slägten". Siinä keskityttiin Frosterus-suvun selvittelyyn.


title: Sukututkimus

text: Eräänlainen sukututkimuksen monumentti ja samalla myös koko suomalaisen sukututkimuksen perusteos on "Genealogia Sursilliana". Sen tutkimukset aloitti jo 1600-luvulla piispa Johannes Terserus. Vuonna 1850 A. E. Alcenius julkaisi tämän Sursillien suvun tutkimuksen laajennettuna. Teos on uudistettu myös nykyaikana ja 1971 se ilmestyi Eero Kojosen työstämänä nimellä Sursillin suku. Teoksessa käydään läpi Ruotsin Ångermanlandista kotoisin olevan kantaperheen jälkipolvet pohjalaisiin säätyläissukuihin.


title: Sukututkimus

text: Sukututkija Jaakko Hirvonen pystyi 1970-luvulla osoittamaan, että kymmenet tuhannet Rautalammin, Laukaan ja Saarijärven asukkaat kuuluvat Storckovius-sukuun. Suvun kantaisä on 1620-luvulla syntynyt pappi.


title: Sukututkimus

text: Sukututkimus eli genealogia on historian aputiede, ja historiantutkimus käyttää sen antamia tuloksia hyväkseen luodessaan selitystään menneisyydestä. Sukututkimuksella ei ole niin oleellista asemaa nykyisessä historiantutkimuksessa kuin sillä oli niin sanotun tapahtumahistorian aikana, jolloin suurmiehet ja heidän tekemisensä olivat tutkimuksen keskeisiä kohteita. Myös erilaiset hallitsijaluettelot ja vastaavat ovat menettäneet merkitystään historiankirjoituksen apuvälineinä.


title: Sukututkimus

text: Erityisesti Suomessa sukututkimuksella on käyttöä myös muissa tieteissä. Lääketiede ja sen erikoisala genetiikka ovat voineet pitää Suomen rajattua geeniperintöä ja pitkälle ulottuvia kirjallisia rekistereitä aineistonaan, kun on tutkittu perinnöllisiä sairauksia ja perimään liittyvä kysymyksiä.


title: Sukututkimus

text: Yhteiskuntatieteet ovat käyttäneet sukututkimusaineistoa tutkiessaan suomalaisen yhteiskunnan rakenteita, esimerkiksi yhteisöllisen aseman nousuun ja laskuun liittyviä kysymyksiä. Myös yhteiskunnan rakenteet, kylät ja muut vastaavat yhteisöt ovat tulleet esille rekistereistä. Sukututkimusaineiston avulla saadaan paljon tietoa yhteisöissä tapahtuneista aineellisista ja väestöllisistä muutoksista.


title: Sukututkimus

text: Sukututkimuksen perustietolähteitä ovat kirkonkirjat. Uusimmat kirkonkirjat sijaitsevat asianomaisten paikkakuntien kirkkoherranvirastoissa. Vanhoja kirkonkirjoja voi löytää maakunta-arkistoista ja kansallisarkistosta. Kullakin kirkkokunnalla on omat kirkonkirjansa. Kirkkoon kuulumattomien tietoja on siviilirekisterissä. Yleisesti ottaen kirkonkirjat siirretään kirkkoherranvirastosta kansallisarkistoihin, kun ne ovat yli 40 vuotta vanhoja. Kirkonkirjoja on kahta päätyyppiä, ensinnäkin ns. rippikirjat, joihin merkittiin seurakuntalaisista mm. lukutaito, kristinopin omaksuminen, ehtoollisella käynnit ja myös niiden laiminlyönnit sekä erityiseen huomautussarakkeeseen erilaiset rikkomukset ja rötökset, kuten huorinteot, juopumuksesta sakottamiset yms. Lisäksi pidettiin ns. historiakirjoja, joista käyvät ilmi seurakunnissa tapahtuneet lasten syntymiset ja kastamiset, avioliittoon vihkimiset ja kuolemat ja hautaamiset. Lisäksi oli velvollisuus pitää ns. lastenkirjoja, joihin merkittiin kyläkunnittain tai kinkeripiireittäin kaikki syntyneet lapset, mutta niitä ei pidetty kaikkialla säännönmukaisesti. Seurakunnissa pidettiin sen lisäksi tilikirjoja, joihin merkittiin kunakin vuonna kuukausittain kirkon tulot ja menot. Myös niistä voi saada arvokkaita yksittäistietoja niistä seurakunnista, joiden rippi- ja historiakirjat ovat vajavaisia.


title: Sukututkimus

text: Esivalta on kerännyt tietoja vuodesta 1634 henkiverovelvollisesta väestöstä henkikirjoiksi lähinnä verotusta varten. Vanhempia, aina 1530-luvulle asti meneviä tietoja on maakirjoissa, joita ei kuitenkaan ole itä- ja pohjois-Suomesta. Henkikirjojen ja maakirjojen tietoja täydentävät monet muut veroluettelot kuten kymmenysveroluettelot, karja- ja kylvöveroluettelot ja hopeaveroluettelot. Veroluetteloista saa tietoa suvun omaisuudesta ja yhteiskunnallisesta asemasta. Sotilasrullista on hyötyä suvun sotilaiden tutkimisessa. Käräjien tuomiokirjoista voi löytää tietoja käräjäasioihin osallisista, maakaupoista, rikostuomioista ja vaikkapa riitatapauksien värikkäitä kuvauksia.


title: Sukututkimus

text: Muita tietolähteitä ovat muun muassa paikallishistoriat, "Suomen maatilat" -kirjat, matrikkelit, väestörekisteri, hautakivet ja siirtolaisuusinstituutin siirtolaisuusrekisteri. Tietoja voi löytyä myös yhdistysten jäsenluetteloista, vanhoista sanomalehdistä (muun muassa kuolinilmoitukset ja haastattelut) ja yritysarkistoista.


title: Sukututkimus

text: Suullista tietoa suvuista voi saada haastattelemalla suvun jäseniä. Usein suvuissa kuitenkin kulkee perimätietona uskomuksia tai tarinoita, jotka ovat ristiriidassa asiakirjoihin nähden. Lähteen luotettavuuden arviointi ja dokumentointi onkin oleellinen asia sukututkimusta laadittaessa.


title: Sukututkimus

text: Nykyaikana DNA-testausta eli geenisukututkimusta on ryhdytty käyttämään osana sukututkimuksen keinoja kartoittaa sukulinjoja - useimmiten välineenä on mieslinjaisen eli Y-DNAn testaus suvun eri haarojen edustajilta.


title: Sukututkimus

text: Ehdottomasti tärkein sukututkimuksen arkistokokonaisuus on Helsingissä toimiva Kansallisarkisto sekä maakunta-arkistot, joita on seitsemän eri puolilla Suomea.


title: Sukututkimus

text: Kansallisarkisto on Suomen arkistolaitoksen keskusyksikkö, johon on kerätty suuri määrä niin valtionhallinnon kuin yksityisten kansalaisten tuottamaa arkistomateriaalia. Maakunta-arkistoihin on kerätty niiden oman alueen keskeinen arkistomateriaali. Seurakuntien ja valtiovallan eri tarkoituksiin tehdyt rekisterit, luettelot ja asiakirjat ovat Kansallisarkistossa tai maakunta-arkistoissa. Perukirjat ja muu yksityisesti tuotettu julkinen arkistomateriaali on sijoitettu usein myös maakunta-arkistoihin. Lisäksi arkistoissa on yleensä sukututkijoiden käytössä mikrofilmatut kopiot alueen seurakuntien kirkonkirjoista ja muun muassa lääninhallinnon keräämistä luetteloista eli niin sanotuista läänintileistä. Alkuperäisiin asiakirjoihin pääsee tutustumaan perustellusta syystä.


title: Sukututkimus

text: Keskeisiä tietolähteitä ovat myös seurakuntien kirkkoherranvirastojen arkistot, joissa pääosin säilytetään vuosien 1860 tai 1900 jälkeisiä asiakirjoja. Tutkijoilla on usein tilaisuus päästä henkilökohtaisesti tutustumaan asiakirjoihin, tai sitten hän voi tilata korvausta vastaan haluamansa selvityksen seurakunnan virkailijoiden tekemänä työnä.


title: Sukututkimus

text: Paikallisina arkistoina seurakuntien lisäksi toimivat muun muassa kuntien, kaupunkien, oikeusistuinten ja nyttemmin lakkautettujen lääninhallitusten arkistot. Näitä arkistoja kuitenkin käytetään sukututkimuksessa yllä mainittuja harvemmin. Lisäksi voidaan mainita Tilastokeskuksen ylläpitämä Kuolintodistusarkisto, johon on talletettu kuolintodistukset 1936 alkaen.


title: Sukututkimus

text: Nykyisin sukututkimuksessa selvitetyt tiedot useimmiten talletetaan tietokoneelle erityisen sukututkimusohjelmiston avulla. Ohjelmistot tyypillisesti pitävät yllä tietokantaa tiedoista ja lähteistä, ja osaavat tulostaa tiedoista raportteja sukututkimuksessa käytetyillä esitystavoilla.


title: Sukututkimus

text: Ohjelmistoja on lukuisia, myös kotimaisia. Lisäksi useisiin ulkomaisiin ohjelmistoihin on saatavissa suomen- tai ruotsinkielinen käännös.


title: Sukututkimus

text: Sukututkimuksen harrastaminen on voimakkaasti lisääntynyt suurten ikäluokkien kiinnostuessa asiasta. Aikaisemmin sukututkimusta pidettiin eläkeläisten harrastuksena, nyt mukaan on tullut yhä nuorempia ikäpolvia.


title: Sukututkimus

text: Sukututkimuksen perusteet on helppo oppia ja perustaidoilla pääsee melkoisen pitkälle. Apuna on suuri määrä valmiita sukututkimuksia sekä internetin kautta kaikkialla käytettävissä olevat puhtaaksi kirjoitetut lähteet kuten HisKi-tietokanta syntyneistä, kuolleista ja vihityistä sekä Karjala-tietokanta luovutetun Karjalan kirkonkirjoista.


title: Sukututkimus

text: Pidemmälle vietynä sukututkimus vaatii huolellista paneutumista, sillä vanhojen asiakirjojen käsiala voi olla hankalalukuista ja kieli vanhaa virkamiesruotsia, latinaa, saksaa tai venäjää. Asiakirjojen etsiminen arkistoista ja niiden tulkinta vaativat usein erityisosaamista. Koska suku voi olla hyvinkin laaja ja toisaalta koska tutkiminen on ajoittain vaivalloista ja hidasta, voi suvun perinpohjaiseen tutkimiseen kulua harrastajalta kymmeniä vuosia.


title: Sukututkimus

text: Nykyisin internet mahdollistaa sukututkimuksia erilaisilla sukututkimussivustoilla.


title: Sukututkimus

text: Sukututkimukseen liittyviä erilaisia opaskirjoja on ilmestynyt runsaasti. Sukututkimuskirjallisuus voidaan jakaa varsinaisiin "sukututkimusoppaisiin" ja painettuihin tai muulla tavoin julkaistuihin "sukututkimuksiin". Osasta sukututkimuksista on tullut eräänlaisia käsikirjoja, referenssiteoksia.


title: Sukututkimus

text: Esimerkiksi kansalais- ja työväenopistot järjestävät suhteellisen usein sukututkimuskursseja, joilla opetetaan harrastuksen perustaidot. Myös sukututkimusyhdistykset järjestävät perehdyttämiskursseja.


title: Sukututkimus

text: Sukututkimusta tehdään myös ammattimaisesti. Tutkijat toimivat joko yksityishenkilöiden tai sukuseurojen tilauksesta. Jotkut sukututkijat tekevät myös omia hankkeitaan, ja markkinoivat tuloksia yleisölle. Useat ammattimaiset sukututkijat vetävät myös kansalaisopistojen ja muiden organisaatioiden järjestämiä sukututkimuskursseja.


title: Bruce Campbell

text: Bruce Campbell (s. 22. kesäkuuta 1958, Royal Oak, Michigan, Yhdysvallat) on yhdysvaltalainen näyttelijä, joka tunnetaan muun muassa pääroolistaan "Evil Dead" -elokuvasarjassa.


title: Bruce Campbell

text: Campbellilla on rooleja muun muassa elokuvissa "Pimeyden armeija" (1992), "Bubba Ho-Tep" (2002) ja "Sky High" (2005). Elokuvien lisäksi Campbell on esiintynyt useissa televisiosarjoissa, kuten "Veijari nimeltä Brisco", "Burn Notice", "Hercules," "Xena ja Ash vs. Evil Dead". Hän on myös tehnyt äänirooleja animaatioihin ja videopeleihin. Campbell on kirjoittanut kirjat "" (2002) ja "Make Love the Bruce Campbell Way" (2005).


title: Aardman Animations

text: Aardman Animations on brittiläinen vaha-animaatioon erikoistunut studio, jonka perustivat Peter Lord ja David Sproxton vuonna 1972. Sen tunnetuimpia tuotoksia ovat Nick Parkin tekemät animaatiot kuten Wallace & Gromit, Kananlento ja Late Lammas. Aardmanin tuotannot ovat saaneet vuoteen 2016 mennessä kymmenen Oscar-ehdokkuutta, joista ne ovat voittaneet neljä.


title: Aardman Animations

text: Peter Lord ja David Sproxton alkoivat tehdä animaatioita yhdessä jo kouluaikoina. Valmistuttuaan 1972 he perustivat Aardman Animations -studion aikeenaan tehdä lastensarjoja ja ansaita niiden oheistuotteilla. Studio muutti 1976 Bristoliin. Ensimmäinen tuotanto oli Morph-niminen pelkistetty, muuntuva vahaukko, joka toimi Tony Hartin sivuhahmona tämän juontamissa television "Take Hart" -lastenohjelmissa.


title: Aardman Animations

text: Channel Four Television -yhtiöltä saamallaan tilaustyöllä "Conversation Pieces" (1981-1983) Aardman kehitti uudenlaisen tyylin, jossa tosielämän vakavia haastatteluja ja keskusteluja kuvitetaan koomisilla vaha-animaatiohahmoilla. Nick Parkiin Lord ja Sproxton tutustuivat ollessaan luennoimassa elokuvakoulussa, ja Park tuli esittelemään heille lopputyöaihettaan. He palkkasivat Parkin 1985, ja lopputyöstä kehittyi Parkin vuoden 1989 ensimmäinen Wallace & Gromit -elokuva "Suurenmoinen huviretki".


title: Aardman Animations

text: Vuonna 1989 Channel Four Television tilasi Aardmanilta sarjan viisiminuuttisia animaatioita nimeltä "Lip Synch". Siihen kuuluivat Peter Lordin "War Story" ja "Going Equipped", Barry Purvesin "Next", Richard Goleszowskin "Ident" ja Nick Parkin "Koti kaikilla mukavuuksilla" ("Creature Comforts", 1989), joka sai parhaan lyhytanimaation Oscar-palkinnon. Sen ääniraidalla tavalliset ihmiset kertovat asuinolosuhteistaan, mutta kuvassa puhe onkin laitettu erilaisten vaha-animoitujen eläintarhaeläinten suuhun: masentunut gorilla, kotiin tropiikkiin kaipaava puuma (ääniraidalla brasilialainen opiskelija), nuori virtahepo ja asumukseensa tyytyväinen vyötiäinen.


title: Aardman Animations

text: "Creature Comforts" -lyhytelokuvan eläinideaan pohjautuivat Britannian sähkölaitosyhdistyksen Aardmanilta tilaamat mainoselokuvat, joissa todellisten asiakkaiden – eri murteilla puhuvia ihmisiä eri puolilta Britanniaa – kotien sähkönkäyttöä koskevat haastattelulausunnot oli laitettu koomisten eläinhahmojen suuhun ja sijoitettu eläintarhaan. 1990-luvun alussa esitettyjen televisiomainosten sanotaan vaikuttaneen merkittävästi brittiläisen tv-mainonnan muuttumiseen 1980-luvun kylmästä juppityylistä lämpimämmäksi ja humoristisemmaksi. Kyselytutkimuksissa on tosin huomattu, että hauskat animaatiohahmot yhdistetäänkin usein kaasulämmitykseen, sähkölämmityksen pahimpaan kilpailijaan Britanniassa.. "Koti kaikilla mukavuuksilla" poiki myös televisiosarjan "Eläimellistä menoa" ("Creature Comforts", 2003–2006), josta tehtiin myös amerikkalaisversio.


title: Aardman Animations

text: Vuonna 1993 valmistui Aardmanin siihen asti pisin tuotanto, Nick Parkin 30-minuuttinen "Väärät housut", joka voitti Oscarin ja kolmisenkymmentä muuta palkintoa ympäri maailmaa. Sitä seurasi Aardmanille kolmannen Oscar-palkinnon tuonut kolmas Wallace & Gromit -komedia "Läheltä piti" (1995). Vuonna 1996 Aardmanin toinen perustajahahmo Peter Lord sai Oscar-ehdokkuuden 11-minuuttisesta Channel Fourin tilaamasta animaatiosta "Wat’s Pig".


title: Aardman Animations

text: Vuoden 1998 animaatio "Stage Fright" (ohj. Steve Box) toi Aardmanille Bafta-palkinnon. Samana vuonna ensiesitettiin BBC2-kanavan tilaama, Aardmanin ensimmäinen nuorten ja aikuisten televisiosarja "Rex the Runt", jonka loi Richard Goleszowski. Kahta vuotta myöhemmin valmistui BBC2:n tilaama "Angry Kid", jonka on ohjannut Darren Walsh.


title: Aardman Animations

text: Aardman ryhtyi yhteistyöhön yhdysvaltalaisen DreamWorks-studion kanssa elokuvan "Kananlento" (2000) myötä. Syksyllä 2002 Aardman julkaisi internetissä kymmenestä yksiminuuttisesta Wallace and Gromit -tarinasta koostuvan sarjan "Cracking Contraptions". Sarja esitettiin myös BBC1-kanavalla.


title: Aardman Animations

text: Vuonna 2005 sai ensi-iltansa DreamWorksin kanssa tehty ensimmäinen pitkä Wallace & Gromit -elokuva "". Se oli pitkään katsojatilastojen kärjessä sekä Britanniassa että Yhdysvalloissa ja voitti muun muassa parhaan animaatioelokuvan Oscar-palkinnon sekä parhaan brittielokuvan Bafta-palkinnon. Saman vuoden lokakuussa Aardmanin varasto korvaamattomine hahmoineen ja lavasteineen tuhoutui tulipalossa.


title: Aardman Animations

text: Vuonna 2006 tuotiin ensi-iltaan DreamWorks-yhteistuotanto "Virran viemää", joka oli Aardmanin ensimmäinen tietokoneanimoitu tuotanto ja antoi alkusysäyksen yhtiön laajentumiseen digitaalisten menetelmien käyttöön. Se sai Bafta-ehdokkuuden. Seuraavana vuonna ensiesitettiin BBC1-kanavalla televisiosarja "Late Lammas".


title: Aardman Animations

text: Vuoden 2008 "Wallace & Gromit: Paakarin painajainen" sai joulupäivänä 2008 BBC1-kanavalla 16,2 miljoonaa katsojaa. Lyhytelokuva oli Oscar-ehdokkaana ja voitti Bafta-palkinnon, kuten jokainen muukin siihenastinen Wallace & Gromit -tuotanto. Samana vuonna Aardman oli mukana Tate Britain -museoiden hankkeessa, jossa lapsia eri puolilta Britanniaa innostettiin osallistumaan animaatioelokuvan ideointiin verkon välityksellä. Lopputulos valmistui 2011 ja pääsi Guinnesin Ennätysten kirjaan elokuvana, jonka teossa on ollut mukana ennätysmäärä ihmisiä.


title: Aardman Animations

text: Vuonna 2010 Wallace ja Gromit seikkailivat kuusiosaisessa tv-sarjassa "Wallace and Gromit’s World of Invention", johon liittyi myös verkkosivusto ja tietokonepeli. Kokonaisuus sai Bafta-palkinnon New Media -sarjassa. Samana vuonna julkaistiin myös "Late Lampaaseen" perustuva peli "Home Sheep Home". Jouluksi 2011 tuotiin ensi-iltaan Aardmanin ja Sony Pictures Animation -yhtiön (SPE) yhdessä tuottama "Artturi Joulu – joulupukin poika". Seuraavan vuoden maaliskuussa julkaistiin "Pirates!" -merirosvoseikkailu, joka sai Oscar-ehdokkuuden.


title: Aardman Animations

text: "Late Lammas -elokuva" tuli maailmanlaajuisesti elokuvateattereihin vuonna 2015. Aardmanin seuraava pitkä elokuvahanke on vuonna 2018 julkaistavaksi suunniteltu, Nick Parkin ohjaama, esihistorialliseen aikaan sijoittuva "Early Man".


title: Speak of the Devil

text: Speak of the Devil (Isossa-Britanniassa Talk of the Devil) on New Yorkin Ritz-klubilla 26.–27. syyskuuta 1982 äänitetty tupla-livealbumi, jolla Ozzy Osbourne esittää yhtyeensä kanssa ex-yhtyeensä Black Sabbathin kappaleita. Albumia ei pidä sekoittaa samannimiseen live-videoon joka tehtiin samana vuonna, mutta sisältää eri kappaleita eri konsertista.


title: Speak of the Devil

text: Albumia alettiin suunnitella alkuvuodesta 1982. Tuolloin Osbournen kitaristina ollut Randy Rhoads vastusti albumin tekoa, koska hänen mielestään pelkästään Black Sabbathin kappaleita sisältävä live-albumi olisi ollut kahden hyvin menestyneen studioalbumin ("Blizzard Of Ozz" ja "Diary Of A Madman") jälkeen iso takapakki niin hänen kuin Osbournenkin uralle, mutta myöntyi kuitenkin soittamaan albumilla. Rhoads menehtyi maaliskuussa 1982 lento-onnettomuudessa ennen albumin tekoa ja albumilla soittaa Brad Gillis, joka auttoi päättämään kiertueen Night Ranger yhtyeensä odottaessa albuminsa julkaisua.


title: Speak of the Devil

text: Albumin tekemisen perusteista on esitetty monta teoriaa. Osbournen itsensä mukaan levy-yhtiö Jet Records painosti häntä julkaisemaan albumin, koska Black Sabbath silloisen laulajansa Ronnie James Dion johdolla oli tekemässä "Live Evil" -albumia. Näin Osbournella oli mahdollisuus lyödä vanha yhtyeensä sen omalla materiaalilla. Toiseksi syyksi on spekuloitu Black Sabbathin silloisen kustannussopimuksen päättymistä, jolloin vanhaan materiaaliin perustuva julkaisu olisi tuonut suuret voitot yhtyeen alkuperäisjäsenille. On myös huhuttu, että Osbournen manageri ja levy-yhtiön johtaja Don Arden olisi tehnyt ennakkosopimuksen albumista jakelijana toimineen CBS-yhtiön kanssa jolloin Osbournella oli myöhäistä kieltäytyä albumin teosta. Osbourne on myös kertonut, että levy-yhtiö olisi halunnut julkaista Randy Rhoadsin aikaista live-materiaalia, mutta Osbourne ei tähän suostunut, koska Rhoadsin kuolemasta oli vain muutama kuukausi. Lisäksi on sanottu, että Black Sabbathin entisen managerin ilman lupaa vuonna 1980 julkaisema heikohkolaatuinen "Live at Last" on vaikuttanut niin "Speak of The Devilin" ja "Live Evilin" julkaisuun.


title: Speak of the Devil

text: Albumi on nauhoitettu kahdessa konsertissa New Yorkin Ritz-klubilla 26.-27. syyskuuta 1982. Basisti Rudy Sarzon mukaan yhtyeellä oli hyvin vähän aikaa treenata kappaleita, ja tämä näkyi lopputuloksessa. Myös Osbourne tarvitsi lavalla lunttilaput, koska ei muistanut laulujen sanoja. Lisäksi tuottaja Max Normanin mukaan osa kappaleista on nauhoitettu harjoituksissa. Albumilla soittaa Osbournen tuolloinen yhtye johon kuuluivat Osbournen ja Sarzon lisäksi kitaristi Brad Gillis ja rumpali Tommy Aldridge. Yhtyeeseen myös tuolloin kuulunut kosketinsoittaja Don Airey ei osallistunut albumin tekoon koska Sabbathin kappaleissa ei ollut kosketinsoitin-osuuksia.


title: Speak of the Devil

text: Albumin kappalevalikoima perustuu Black Sabbathin tunnetuimpiin 1970-luvun kappaleisiin. Valtaosa (9 kappaletta) on yhtyeen kolmelta ensimmäiseltä albumilta. Harvemmin livenä kuultuja kappaleita ovat "Sabbath Bloody Sabbath", "Never Say Die" ja "The Wizard" jossa Osbourne soittaa huuliharppua, kuten alkuperäisessä versiossakin. Kaikilta Osbournen aikaisilta Sabbath-albumeilta on vähintään yksi kappale lukuun ottamatta "Technical Ecstasy"-albumia, jolta ei ole yhtään kappaletta. Rudy Sarzon mukaan alun perin oli tarkoitus, että albumin päätöskappaleet "Iron Man / Children of the Grave" ja "Paranoid" olisi otettu Randy Rhoadsin aikaisista nauhoituksista, mutta sittemmin ne päätettiin säästää myöhempiin live-julkaisuihin.


title: Speak of the Devil

text: Albumi julkaistiin 27. marraskuuta 1982, kuukautta ennen Black Sabbathin "Live Evil"-albumia. Se nousi Pohjois-Amerikan albumi-listalla sijalle 14. ja möi lopulta yli miljoona kappaletta, eli platinalevyn arvoisesti. Näin Osbourne peittosi vanhan yhtyeensä sen omalla materiaalilla, koska Sabbathin "Live Evil" pääsi vain niukasti top-40:een uudella mantereella. Myös Britanniassa nimellä "Talk of the Devil" julkaistu albumi möi kultalevyn arvoisesti.


title: Speak of the Devil

text: Rumpali Tommy Aldridgen mukaan Black Sabbathin Tony Iommi ja Geezer Butler ovat kritisoineet albumin soitantaa. Aldridgen mukaan bändi otti vapauksia kappaleiden esittämisessä ja tämä kuuluu etenkin rummuissa ja kitarasooloissa. Soitantaa on myös arvosteltu liiankin tekniseksi alkuperäisversioihin verrattuna. Allmusic-sivuston arvostelu kehuu Sarzon, Aldridgen ja Gillisin panoksen korkealle kritisoiden Osbournen "selvästi studiossa korjailtuja" lauluosuuksia. Tämän voi huomata kuuntelemalla konsertista tehtyjä bootleg-nauhoituksia.


title: Speak of the Devil

text: Albumin julkaisun jälkeen Osbourne lähti promotoimaan albumia uudistuneella kokoonpanolla johon kuuluivat Gillisin ja Aldridgen lisäksi uusi basisti Pete Way (UFO) ja kosketinsoittaja Lindsay Bridgwater. Vuoden 1983 alussa vakituiseksi kitaristiksi tuli Jake E. Lee Night Rangerin jatkaessa uraansa ja basistiksi tuli Wayn tilalle Don Costa.


title: Speak of the Devil

text: Osbourne itse ei ole myöhemmin arvostanut albumia. Albumi julkaistiin vuoden 1995 remasterointi-sarjassa mutta sitä ei julkaistu enää vuoden 2002 remasterointi-sarjassa ja samana vuonna se vedettiin pois Osbournen Pohjois-Amerikan katalogista.


title: Speak of the Devil

text: Levyn nimi, "Speak of the Devil", tulee yleisestä sanonnasta (suom. "siinä paha missä mainitaan"). Iso-Britanniassa albumin nimi on "Talk of the Devil", koska siellä samaisessa sanonnassa käytetään sanaa "talk" sanan "speak" sijasta.


title: Speak of the Devil

text: Albumin kannessa on kuva vampyyrihampaisesta Ozzy Osbournesta jonka suusta valuu verennäköistä eritettä. Takakannessa on kuva yhtyeestä ja albumin krediitit. Sisäkannessa on kuva Osbournesta kääpiön kanssa, jonka nenästä valuu verta. Alkuperäisen vinyylipainoksen sisäpussit ovat mustavalkoisia ja niissä on keskellä kuva lepakosta. Kansi on sijalla 91. Rateyourmusic.comin "The 100 Worst Album Covers EVER"-listalla. Kannen on suunnitellut Steve "Krusher" Joule.


title: Speak of the Devil

text:
Etu- ja sisäkannessa on myös ns. kryptattua riimukirjoitusta. Teksti menee seuraavasti: etukansi: "Howdy! Dial A Demon Productions in conjunction with Graveyard Graphics, proudly presents the madman of rock dumping in El Satano's toilet."(suom.: ""Tervehdys! Dial A Demon-tuotanto yhteistyössä Graveyard Graphicsin kanssa ylpeänä esittää rockin mielipuolen ulostamassa El Satanosin pönttöön"") sisäkansi: "A tribute to Randy Rhoads, Axeman. That kid was my lifeline, Y'Know ? he was such a dynamic player and I'd rather not talk about it anymore because it cuts me up every day of my life. Randy Rhoads Rest In Peace And Love."
(suom.:""Kunnianosoitus Randy Rhoadsille, Huippukitaristille. Se poju oli elämänlankani, ymmärräthän? Hän oli todella dynaaminen soittaja ja en mielelläni puhu siitä enää koska se koskettaa minua elämäni jokaisena päivänä. Randy Rhoads lepää rauhassa ja rakkaudessa.""


title: Speak of the Devil

text: Kaikki kappaleet kirjoittaneet Tony Iommi, Bill Ward, Geezer Butler ja Ozzy Osbourne.


title: CD-soitin

text: CD-soitin on laite, jolla toistetaan CD-levyjä. Soittimia on kannettavasta soittimesta aina suuriin stereolaitteisiin, jotka sisältävät muitakin toimintoja. Yleinen yhdistelmä on laite, josta löytyvät CD-soittimen lisäksi radioviritin, kasettisoitin ja vahvistin. Useimmilla nykyaikaisilla CD-soittimilla on mahdollista soittaa myös tietokoneella pakattuja musiikkitiedostoja, kuten esimerkiksi MP3- ja WMA-tiedostoja. Joissakin soitinmalleissa on myös USB-tuki.


title: CD-soitin

text: Soittimen toiminta perustuu lasersäteeseen, joka lukee levyllä olevan digitaalisen tiedon. Digitaalinen signaali muutetaan DA-muuntimessa analogiseksi ja vahvistetaan kuulokkeita tai kaiuttimia varten, jotka toistavat äänen.


title: Penn & Teller

text:
Penn & Teller on yhdysvaltalainen taikuri- ja komediakaksikko, jonka jäsenet ovat Penn Fraser Jillette (Penn) ja Teller. He ovat tunnettuja muun muassa siitä, että paljastavat taikatemppujensa salaisuudet tehtyään ne. Kaksikko on esiintynyt useissa TV-sarjoissa ja elokuvissa.
Heidän imagonsa rakentuu ateismin, skeptismin, libertarianismin ja Las Vegasin ympärille.


title: Penn & Teller

text: Penn & Tellerin esiintymisessä on erikoista se, että Penn on erittäin vuolassanainen kertoja ja Teller ei puhu lainkaan. Moni luuleekin, että Teller on mykkä, mutta sitä hän ei oikeasti ole.


title: Penn & Teller

text:
Heidän "Magician vs. Juggler" -ohjelmanumerossaan Teller esittää korttitemppuja mykkänä samalla kun Penn jonglööraa ja puhuu. Penn kertoo kuinka hän ja Teller eroavat toisistaan:
Jonglöörit ovat tavallisesti sosiaalisesti aktiivisia lapsia jotka menevät ulos ja oppivat jonglööraamista toisilta lapsilta ja maagikot taas ovat epäsosiaalisia lapsia jotka linnoittautuvat taloon harjoittelemaan ja keksimään taikatemppuja.


title: Penn & Teller

text: Heidän ohjelmansa koostuu tavallisesti groteskeista taikatempuista, huijareiden paljastamisesta ja erikoisista jekuista.


title: Penn & Teller

text: Sarjassaan "Penn & Teller: Bullshit!" Penn ja Teller taikovat kuitenkin melko vähän ja keskittyvät tämän sijasta käsittelemään skeptisesti eriasteisia taikauskoisia oppeja ja huijauksia, kuten maailmanlopun kultteja, fengshuita, teholaihdutustuotteita ja pullovesimarkkinoita.


title: Länsiranta

text:
Länsiranta (; ) on alue Lähi-idässä, historiallisen Palestiinan alueella. Nimi tarkoittaa Jordanjoen länsirantaa. Jordania valtasi alueen vuosien 1948–1949 Israelin itsenäisyyssodassa ja Israel miehitti sen vuonna 1967 käydyssä kuuden päivän sodassa. Länsirannan pinta-ala on 5 607 km². Vuodesta 1994 osissa Länsirantaa on toiminut rajoitettu palestiinalaisten itsehallinto. Arabit katsovat, että Itä-Jerusalem kuuluu Länsirannan alueeseen, mutta Israel on liittänyt sen Jerusalemin kuntaan ja talousalueeseen. Alueella asuu 1 873 476 ihmistä, joista valtaosa on palestiinalaisia arabimuslimeja, joista monet asuvat suurissa ja köyhissä pakolaisleireissä. Loput ovat pääosin juutalaisia, jotka ovat muuttaneet alueelle Israelin miehitettyä sen takaisin kuuden päivän sodassa. Alueella asuu yhteensä noin 240 000 juutalaissiirtokuntalaista Israelin valtion taloudellisesti tukemissa siirtokunnissa.
Alueesta noin 60 % on arabiasukkailta suljettua siirtokunta-, sotilas-, turvallisuusvyöhykettä. Palestiinalaishallinnon alaisuudessa on noin 20 %. Alueen suurimmat kaupungit ovat Hebron, Nablus, Betlehem ja Jeriko.


title: Länsiranta

text: YK, Euroopan unioni ja Arabiliitto pitävät siirtokuntia laittomina. Toisin sanoen kansainvälinen yhteisö katsoo Israelin miehittävän niitä. Länsirannan kysymys on osa Israelin–Palestiinan konfliktia.


title: Länsiranta

text: Länsirannasta käytetään myös nimitystä Cisjordania, joka tulee latinasta ja tarkoittaa "tällä puolen Jordania". Nimi Cisjordan on käytössä useimmissa romaanisissa kielissä. Länsirannan vastakohtana puhuttiin ennen Transjordanista, nykyisestä Jordaniasta. Ne israelilaiset, jotka katsovat alueen kuuluvan Israeliin kutsuvat sitä usein historiallisilla Juudean ja Samarian nimillä.


title: Länsiranta

text: Pohjois-Länsiranta on viljavaa alueetta, jossa kasvatetaan oliiveja ja hedelmiä. Pienet perheyritykset valmistavat myös muun muassa sementtiä ja tekstiilejä vaikka investoinnit alueelle ovat olleet vähäisiä. Alue on riippuvainen Israelin alueella olevista työpaikoista. Alueen taloudellinen kehitys on ollut hidasta resurssien puutteen ja arabien ja juutalaisten välisten yhteenottojen vuoksi. Nykyisellä Donald Trumpin hallinnon alaisuudessa työskentelevällä Yhdysvaltain Israelin suurlähettiläällä on kummisiirtokunta Länsirannalla.


title: Länsiranta

text: Länsiranta kuului aiemmin yhteen muun historiallisen Palestiinan kanssa, joka nykyään muodostaa Israelin valtion. Ottomaanien menetettyä Lähi-idän alueensa ensimmäisessä maailmansodassa Palestiinasta tuli Ison-Britannian mandaatti, jota se hallitsi toisen maailmansodan loppuun saakka. Sodan jälkeen Palestiinassa asuville juutalaisille ja arabeille alettiin suunnitella itsenäisyyttä. YK:n suunnitelmassa mandaatti jaettiin kahtia; juutalaiset saivat Israelin ja arabit alueen, johon kuuluivat muiden muassa Länsiranta ja Gaza. Suunnitelman mukaan Jerusalem ei olisi kuulunut kumpaankaan valtioon, vaan se olisi ollut kansainvälisessä hallinnossa. Välittömästi tämän jälkeen islamilaiset naapurimaat hyökkäsivät Israeliin. Kun sota oli ohi, Israel ja sen islamilaiset naapurit jakoivat Palestiinan arabien maat. Länsirannan sai Jordania, Gazan Egypti. Jerusalemin vanha kaupunki joutui Länsirannan osana myös Jordanialle, mutta sen länsipuolelle syntyneet, etupäässä juutalaisten asuttamat esikaupungit Israelille, jonka alueeseen täten tuli Jerusalemin kohdalle Länsirannan sisään työntyvä kieleke.


title: Länsiranta

text: Jordania miehitti Länsirannan sodan lopussa 1949 ja liitti sen virallisesti itseensä 1950, mutta ainoa maa maailmassa, joka tunnusti liitoksen, oli Iso-Britannia. Niinpä Länsirannan ei voida kansainvälisen oikeuden mukaan sanoa missään vaiheessa olleen laillisesti osa Jordaniaa, vaikka maa sitä hallitsikin. Suurehko määrä Palestiinan arabeja jäi sekä Israelin että Jordanian hallitsemille alueille, Länsirannalle kuitenkin selvästi enemmän. Jordania nostatti mielellään palestiinalaisissa katkeruutta ja vaatimuksia Israelin hallitsemien alueiden arabeille palauttamiseksi, mutta kansainvälinen yhteisö hyväksyi yleisesti Israelin laillisiksi rajoiksi sen hallussa sodan jälkeen olleet alueet.


title: Länsiranta

text: Kuuden päivän sodassa 1967 Israel valtasi Länsirannan ja alkoi miehittää sitä. Näin sen hallussa oli koko vanha Palestiinan mandaatti lukuun ottamatta sen Jordan-virran itäpuolella ollutta osaa - nykyistä Jordanian valtiota (80 % mandaatista). Arabimaiden ja eräiden muiden islamilaisten maiden perustama ja rahoittama palestiinalaisten vapautusjärjestö PLO terrorisoida Israelia Länsirannan ja Gazan itsenäistämiseksi sekä Israelin tuhoamiseksi. Myöhemmin, vuonna 1988 Jordania luopui kaikista vaatimuksistaan Länsirantaan PLO:n hyväksi.


title: Länsiranta

text: Oslon sopimuksessa Israel sitoutui vetäytymään osasta Länsirantaa. Tästä huolimatta Israel häätää edelleen palestiinalasia kodeistaan, ja purkaa näiden talot. Yleensä talot puretaan erittäin lyhyellä varoitusajalla, vain muutaman tunnin. Taloja puretaan, vaikka asukkaat olisivat jo maksanut Israelille sakkoja siitä, että he asuvat Israelin miehittämällä alueella. Asukaat ovat toisinaan yrittäneet tuloksetta todistaa, että he asuvat suvuiltaan perimillään mailla, mutta sillä ei ole aina vaikutusta purkupäätöksiin.


title: Länsiranta

text: Vuoden 1967 voittonsa jälkeen Israel alkoi hyödyntää valloittamiaan alueita. Itä-Jerusalem liitettiin Jerusalemin kaupunkiin ja sitä alettiin hallita muusta Länsirannasta erillään. Pian sinne alkoi muuttaa israelilaisia. 1970-luvulla Israel alkoi perustaa siirtokuntia Länsirannalle, aluksi vain vähän, mutta sitten yhä enemmän. Näihin siirtokuntiin muuttaneet juutalaiset saivat omistukseensa merkittävän osan alueen maa-alasta. Suurimmat siirtokunnat Ma'ale Adumim, Modi'in Illit ja Ariel ovat kymmenien tuhansien asukkaiden kaupunkeja. Israelilaisia arvioidaan asuvan vuonna 1967 miehitetyillä alueilla noin puolisen miljoonaa, joista Itä-Jerusalemissa noin 200 000. Monet juutalaissiirtokuntalaiset ovat syvästi uskonnollisia, ja he uskovat alueen olevan Jumalan juutalaisille antamaa luvattua maata.


title: Länsiranta

text: Länsirannan asema alkoi muuttua vuoden 1993 Oslon sopimusten seurauksena. Tässä Israelin ja palestiinalaisten välisessä prosessissa sovittiin vaiheittaisesta etenemisestä tilanteeseen, jossa itsenäinen Palestiinalaishallinto lopulta hallinnoisi suurinta osaa Länsirannasta, pois lukien Itä-Jerusalem, sekä koko Gazan kaistaa.


title: Länsiranta

text: YK, Euroopan unioni ja Arabiliitto pitävät siirtokuntia laittomina. Toisin sanoen kansainvälinen yhteisö katsoo Israelin miehittävän niitä. Yhdysvaltain presidentin Donald Trumpin hallinto ei usko, että siirtokunnat ovat Lähi-idän rauhan este. Yleisesti ottaen Trumpin hallinto uudistuksineen on otettu juutalaissiirtokuntalaisten joukossa vastaan erittäin myönteisesti. Vastaavasti palestiinalaiset ovat huolestuneita nykyisestä kehityksestä. Monet heistä kokevat, että saavat osakseen etnistä syrjintää. Esimerkiksi Itä-Jerusalemin kaupunginosan siviiliasioiden komitea on todennut, että se arvioi juutalaisten haluavan ajaa palestiinalaiset pois Jerusalemista.


title: Länsiranta

text: Suomen Ramallahin edustuston ulkoasiainsihteeri Sanna Hartyn mukaan Israelin sotilaat suojelevat juutalaisten ja arabien välisissä yhteenotoissa vain juutalaissiirtokuntalaisia. Esimerkiksi Hebronin kaupungin alueella on noin 800 juutalaissiirtokuntalaista kohden lähes yhtä monta heitä suojaavaa sotilasta. Palestiinalaisten kuvailujen ja videotallenteiden mukaan sotilaat osallistuvat itsekin palestiinalaisten häirintään. Paikalla on lisäksi kansainvälinen raportointiryhmä tarkkailemassa erilaisia rikkomuksia, mutta he eivät puutu tilanteeseen, ainoastaan raportoivat. Osa palestiinalaisten kaduista on suljettu, ja kaasunjakeluauto jakaa kaasua vain juutalaisille. Tällä hetkellä Israelin siirtokunnat rikkovat vuoden 1949 Geneven sopimusta esimerkiksi Hebronin kaupungissa. Sen mukaan miehitetyille alueille ei saa siirtää väestöä. Kansainvälisen oikeuden mukaan miehittäjän velvollisuus on suojella siviilejä ja pidättyä esimerkiksi maanlunastuksista. Esimerkiksi ulkoasiansihteeri Harty on todennut, että Isreal rikkoo jatkuvasti kansainvälistä oikeutta.


title: Länsiranta

text: YK:n mukaan vuonna 2016 Israelin joukkojen väkivallan seurauksena kuoli 105 henkeä Länsirannalla, palestiinalaisten tekemänä 13 juutalaissiirtokuntalaista.


title: Länsiranta

text: Israel ilmoitti huhtikuussa 2017, että se aikoo rakentaa uuden siirtokunnan Länsirannalle ensimmäistä kertaa 20 vuoteen.


title: Länsiranta

text: Toisen intifadan seurauksena Israel on rakentanut Länsirannan turva-aidan, jonka tarkoituksena on terroristien pääsyn estäminen Israelin kaupunkeihin. YK:n yleiskokous ja EU ovat kritisoineet aitaa, koska se hajottaa palestiinalaisalueita ja liittää 6–8 prosenttia kiistellyistä alueista Israeliin ennalta määräämättömäksi ajaksi. Israelin näkemyksen mukaan aita on kuitenkin vain väliaikainen ratkaisu. Haagin kansainvälinen tuomioistuin antoi vuonna 2004 YK:n yleiskokouksen pyynnöstä asiasta lausunnon, jonka mukaan aita on kansainvälisen oikeuden vastainen ja se tulisi heti purkaa. Lisäksi Israel olisi velvollinen korvaamaan aidasta palestiinalaisväestölle aiheutuneet vahingot.


title: Länsiranta

text: Enemmistö israelilaisista tukee hanketta väkivallattomana keinona estää terrori. Israelin puolustusvoimien näkemyksen mukaan aidan avulla itsemurhaiskujen määrä Samariassa väheni vuoden 2002 huhti-joulukuun 17:stä vuoden 2003 viiteen iskuun. Lisäksi itsemurhaiskujen kokonaismäärä väheni samana ajanjaksona 30 prosenttia, mikä voi osaksi olla aidan ansiota. Kuitenkin vain neljä prosenttia itsemurhaiskuista on tehty vuoden 1949 tulitaukolinjan (ns. 1967 raja) läheisyydessä, ja aidan merkitystä itsemurhaiskujen vähentäjänä on tilastojen perusteella vaikea arvioida.


title: August III

text: Fredrik August II (; 17. lokakuuta 1696 Dresden – 5. lokakuuta 1763 Dresden) oli Saksin vaaliruhtinas vuosina 1733–1763 ja Puolan perimyssodan seurauksena Puola-Liettuan kuningas nimellä August III () vuosina 1734–1763.


title: August III

text: Fredrik August II oli vaaliruhtinas Fredrik August I:n (Puolan kuninkaana August II) ainoa laillisesta avioliitosta syntynyt poika. Hänet kasvatettiin luterilaiseksi, mutta hän kääntyi isänsä tavoin katoliseksi vuonna 1712 ollessaan matkalla Italiassa. Fredrik August tuli isänsä kuoltua vuonna 1733 Saksin vaaliruhtinaaksi, mutta saadakseen myös isälleen kuuluneen Puolan kuninkuuden hänen piti voittaa kuninkaanvaali. Hän varmisti Pyhän saksalais-roomalaisen keisarikunnan keisari Kaarle VI:n tuen ilmoittamalla tukevansa tämän antamaa vuoden 1713 pragmaattista sanktiota ja Venäjän keisarinna Annan tuen lupaamalla tukea Kuurinmaan luovuttamista Venäjälle. Fredrik August voitti täpärästi 5. lokakuuta 1733 pidetyn kuninkaanvaalin ja hänet kruunattiin Krakovassa 17. tammikuuta 1734. Käynnissä olleen Puolan perimyssodan vuoksi meni kuitenkin useampi vuosi ennen kuin kilpaileva kuningas Stanisław Leszczyński saatiin kukistettua. Vasta kesäkuussa 1736 Fredrik August eli kuningas August III tunnustettiin myös Varsovassa.


title: August III

text: Fredrik August II oli kiinnostuneempi kulttuurista ja helposta elämästä kuin valtionjohdosta. Hän jätti vuodesta 1738 alkaen valtiolliset asiat paljolti neuvonantajalleen Heinrich von Brühlille, joka puolestaan antoi Puolan vaikutusvaltaisen Czartoryskin suvun haltuun. Tämä ajoi Puolan hyvin epävaakaaseen tilaan. Fredrik August liittoutui Itävallan kanssa Preussia vastaan sekä Itävallan perimyssodassa vuonna 1742 että seitsenvuotisessa sodassa vuonna 1756. Jälkimmäisessä sodassa Preussin kuningas Fredrik Suuren armeija miehitti nopeasti koko Saksin, jolloin Fredrik August joutui perääntymään Puolaan. Seuraavina vuosina Czartoryskin ja Poniatowskin mahtisukujen vaikutusvalta sekä Venäjän hallitsija Katariina Suuren sekaantuminen Puolan asioihin lisääntyivät entisestään, mikä vain pahensi maan hajaannusta. Fredrik August sai Saksin takaisin vuoden 1763 Hubertusburgin rauhassa, mutta kuoli vielä samana vuonna.


title: August III

text: Fredrik August oli vuodesta 1719 naimisissa keisari Joosef I:n tyttären, arkkiherttuatar Maria Josephan kanssa. Heillä oli 14 lasta, joista vanhin, Fredrik Kristian, seurasi isäänsä vaaliruhtinaan valtaistuimelle, mutta hallitsi Saksia vain kolme kuukautta ennen omaa kuolemaansa eikä ehtinyt päästä Puolan kuninkaaksi, joten Wettinin suvun valtakausi Puolassa päättyi. Fredrik Augustin tyttäristä Maria Amalia nai Espanjan kuningas Kaarle III:n, Maria Anna Baijerin vaaliruhtinas Maksimilian III Joosefin ja Maria Josepha Ranskan kruununprinssi Ludvigin.


title: August III

text: Fredrik August keräsi pääkaupunkiinsa Dresdeniin suuren taidekokoelman ja rakennutti sinne katolisen Hofkirche-kirkon.


title: Duetto

text: Duetto on musiikkiteos, joka on sävelletty kahta esittäjää varten.


title: Duetto

text: Renessanssimusiikissa duetosta, joka oli sävelletty harjoituskappaleeksi opettajalle ja oppilaalle, käytettiin nimitystä "bicinium".


title: Datasähkö

text: Datasähköllä (myös PLC, "Powerline Communications", ja BPL, "Broadband over Powerlines") tarkoitetaan datasiirtoa eli tiedonsiirtoa sähköverkossa.


title: Datasähkö

text: Datasähkön etu moniin kilpailijoihinsa nähden on, että sen kanssa voidaan käyttää olemassa olevia sähköjohtoja eikä näin ollen tarvita uutta kaapelointia. Huonoja puolia ovat kilpailijoihin verrattuna hidas tiedonsiirtonopeus ja säteilyn vuotaminen radiotaajuuksille. Jälkimmäinen johtuu siitä, että tiedonsiirtoon suunnittelemattomia sähkökaapeleita ei ole eristetty lainkaan.


title: Datasähkö

text: Tekniikkaa vastaan ovat protestoineet massiivisesti mm. radioamatöörit ja DX-kuuntelijat, jotka ovat valittaneet korkeiden taajuuksien tukkeutumisesta datasähkön käyttöalueilla.


title: Datasähkö

text: Datasähkö ei ole mikään uusi tekniikka, mutta nykyisellä nimellään sitä on kutsuttu vasta viime vuosina. Aiemmin sitä käyttivät sähköyhtiöt huoltopuheluiden välittämiseen voimalinjoissa. Tällöin puhuttiin "kantoaaltolaitteesta". Tässä käyttöyhteydessä datasähköä hyödynnettiin 1960-luvulle saakka. Myöhemmin tekniikkaa on käytetty laitteiden kauko-ohjaukseen ja Internet-yhteyksien tarjoamiseen.


title: Datasähkö

text: Alun perin datasähkö suunniteltiin vain hyvin pienien tietomäärien (kuten vaikkapa sähköerottimen aukaiseminen ja sulkeminen) siirtämiseen, missä se toimi välttävästi. Tätä suuremmilla nopeuksilla haitat ovat kuitenkin olleet liian suuria saavutettuun hyötyyn nähden, joten tekniikka ei ole menestynyt laajakaistayhteyksien tarjoajana. Suomessa datasähköä ei saa toukokuun 2010 jälkeen enää millään paikkakunnalla Turku Energian ja Kuopion Energian luovuttua siihen liittyvästä liiketoiminnasta.


title: Aari (täsmennyssivu)

text: Aarilla tarkoittaa seuraavia:


title: Huojunta

text: Huojunta on kahden taajuudeltaan vain hieman erilaisen aallon välisestä interferenssistä aiheutuva ilmiö. Tunnetuin se on ääniaalloilla, jolloin huojunta havaitaan kuullun äänen voimakkuuden jaksollisena vaihteluna. Ilmiö esiintyy samanlaisena kuitenkin myös muiden kuin ääniaaltojen tapauksessa.


title: Huojunta

text: Otetaan esimerkiksi sähkökitara ja soitetaan yhtä aikaa kaksi selvästi erikorkuista ääntä. Tällöin ihminen havaitsee äänet erillisinä. Aletaan nyt kiristää toista kieltä siten, että äänten välinen taajuusero pienenee. Hiukan ennen kuin taajuudet ovat samat, kuullaan huojunta: ääni kuuluu välillä voimakkaampana, välillä heikompana, eikä kahta säveltä voida enää erottaa toisistaan.


title: Huojunta

text: Ilmiön syy on fysikaalinen: kaksi eri ääniaaltoa interferoivat eli muodostavat summa-aallon. Interferoivat aallot vahvistavat toisiaan, jos ne ovat samassa vaiheessa; vastakkaisessa vaiheessa ollessaan ne heikentävät toisiaan. Ääni kuullaan voimakkaampana kun interferenssi on luonteeltaan vahvistavaa eli konstruktiivista. Eri vaiheissa olevat aallot puolestaan sammuttavat toisensa ja ääni kuulostaa heikolta.


title: Huojunta

text: Voidaan todistaa, että äänenvoimakkuuden maksimin ja minimin vaihtelu muodostaa aallon, jonka taajuus on interferoivien aaltojen taajuuksien erotus. Tämä nk. huojuntataajuus on


title: Huojunta

text: Yksinkertaisimmin ilmiötä voidaan tarkastella laskemalla kahden perusmuotoisen (sinimuotoisen), samalla amplitudilla värähtelevän aallon summa:


title: Huojunta

text: Jos interferoivien aaltojen taajuudet ovat lähellä toisiaan (ero muutaman hertsin luokkaa) eli formula_3, yhtälössä oikealla olevan kosiniaallon taajuus on kuuloalueen alapuolella, minkä vuoksi sitä ei havaita erillisenä sävelenä. Sen sijaan se ilmenee siniaallon amplitudin eli äänen voimakkuuden jaksollisena vaihteluna; kosinin sanotaan muodostavan ns. verhokäyrän, joka värähtelee hitaasti. Siniaallon taajuus on formula_4 eli interferoivien aaltojen taajuuksien keskiarvo. Tämän aallon amplitudi on formula_5. Kun formula_6 on yksi, aallot ovat samassa vaiheessa ja vahvistavat toisiaan (amplitudi on 2a). Kun se on nolla, aallot sammuttavat toisensa (amplitudi on 0).


title: Huojunta

text: Huojuntaa esiintyy myös monimutkaisemmissa tapauksissa, esimerkiksi äänten soidessa eri voimakkuuksilla. Tällöin laskennallinen käsittely on mutkikkaampaa.


title: Huojunta

text: Huojunta tarkoittaa myös äänen korkeuden hidasta vaihtelua, jota esiintyy analogisissa äänentallennuslaitteissa, tavallisimmin nauhureissa ja vanhoissa elokuvissa. Näissä ilmiö aiheutuu tallennusvälineen epätasaisesta liikkestä. Esimerkiksi nauhaa kuljettavan moottorin pyörimisnopeuden vaihtelut aiheuttavat toistetun taajuuden heilahtelua eli huojuntaa.


title: Muumio

text: Muumio on muumioinnin tai muumioitumisen seurauksena mätänemiseltä säästynyt ruumis. Muumiointia on tavattu monien eri kansojen keskuudessa. Kuuluisimmat muumiot ovat peräisin muinaisesta Egyptistä, missä vainajat oli tapana palsamoida ikuisen elämän takaamiseksi. Ympäristöolosuhteiden takia ruumis voi muumioitua myös itsestään.


title: Muumio

text: Muinaiset egyptiläiset uskoivat, että vainaja jatkoi elämäänsä tuonpuoleisessa. Tämän varmistamiseksi he palsamoivat kuolleiden ihmisten ruumiit huolellisesti, jotta ne säilyisivät ehjinä mahdollisimman pitkään. Ruumiin säilyminen hajoamattomana varmisti vainajalle ikuisen elämän. Vainajilta poistettiin kaikki muut sisäruumiin osat paitsi sydän. Muut sisäelimet käärittiin pellavaan ja laitettiin ruukkuun muumion vierelle. Muumion aivot poistettiin nenän kautta. Kuninkaalliseen sukuun kuuluneet muumioitiin ja vietiin hautakammioihin. Köyhät taas muumioitiin ja vietiin perheelleen.


title: Muumio

text: Egyptissä on palsamoitu myös kissoja, krokotiileja, paviaaneja, hevosia ja jopa kotkia.


title: Muumio

text: Egyptiläiset kehittyivät palsamointitaidossa pitkälle ja saavuttivat taidokkuudessaan korkean tason.


title: Muumio

text: Tunnettuihin suomalaisiin muumioihin kuuluu vuonna 1629 kuollut Kemin kirkkoherra Nikolaus Rungius. Hänen muumioitunut ruuminsa on näytteillä Keminmaan vanhassa kirkossa.


title: Muumio

text: 2000-luvulla paljon julkisuutta saanut tapaus on Maunulan muumio.


title: Jim Courier

text: Jim Courier (s. 17. elokuuta 1970) on yhdysvaltalainen entinen tennispelaaja. Hän voitti urallaan neljästi Grand Slam -turnauksen kaksinpelin: Ranskan avoimet kahdesti ja Australian avoimet samoin kahdesti.


title: Jim Courier

text: Courier aloitti ammattilaisuransa vuonna 1988 ja teki läpimurtonsa Grand Slam -tasolla vuonna 1991, jolloin hän voitti maanmiehensä Andre Agassin viisi erää kestäneessä Ranskan avointen loppuottelussa. Hän selviytyi samana vuonna myös Yhdysvaltain avointen loppuotteluun, jossa kuitenkin hävisi Stefan Edbergille.


title: Jim Courier

text: Vuonna 1992 Courierilla oli 25 ottelun mittainen voittoputki ja hän voitti vuoden kaksi ensimmäistä Grand Slam -turnausta, Australian avoimet ja Ranskan avoimet. Saman vuoden helmikuussa hänestä tuli kautta aikojen kymmenes ATP-maailmanlistan kärkeen noussut pelaaja. Hän päätti kauden maailmanlistan kärjessä ja oli myös osa Davis Cupin voittanutta Yhdysvaltain joukkuetta.


title: Jim Courier

text: Vuonna 1993 Courier uusi Australian avointen voittonsa. Hän pääsi samana vuonna kolmannen kerran peräkkäin Ranskan avointen loppuotteluun, jossa hävisi Sergi Brugueralle, ja uransa ainoan kerran Wimbledonin loppuotteluun, jonka hävisi maanmiehelleen Pete Samprasille.


title: Jim Courier

text: Courier oli mukana voittamassa Davis Cupia myös vuonna 1995.


title: Jim Courier

text: Courier voitti urallaan yhteensä 23 kaksinpeli- ja 6 nelinpeliturnausta. Hän oli maailmanlistan kärjessä vuosina 1992 ja 1993 yhteensä 58 viikkoa. Hän on International Tennis Federationin maailmanmestari vuodelta 1992.


title: Jim Courier

text: Courier lopetti ammattilaisuransa vuonna 2000. Hänet valittiin tenniksen kansainväliseen Hall of Fameen (International Tennis Hall of Fame) vuonna 2005.


title: Jim Courier

text: Pelaajauransa jälkeen Courier on toiminut muun muassa USA Networkin ja NBC Sportsin tenniskommentaattorina.


title: Kouvola-pyörä

text: Kouvola-pyörä on Tykkimäen huvipuistossa sijaitseva maailmanpyörä. Laite oli alun perin Boston-pyöränä, ja sittemmin Helsinki-pyöränä vuosikymmeniä tunnettu Linnanmäen maailmanpyörä, kunnes se myytiin maaliskuussa 2006 Tykkimäen huvipuistolle Kouvolaan. Siellä laite otettiin käyttöön kunnostuksen jälkeen kesällä 2007 ja nimi muutettiin Kouvola-pyöräksi. Linnanmäki osti kesällä 2006 käyttöön otetun uuden Rinkeli-maailmanpyörän.


title: Kouvola-pyörä

text: Maailmanpyörän kehän halkaisija on 21 metriä. Jalustan päälle pystytetty maailmanpyörä nousee noin 25 metrin korkeuteen. Vuoteen 1998 se oli Suomen suurin maailmanpyörä, kunnes Suomen Tivolin hankkima maailman suurin siirrettävä maailmanpyörä vei ennätyksen.


title: Kouvola-pyörä

text: Maailmanpyörä tunnettiin Linnanmäellä aluksi Boston-pyörän nimellä. Se kantoi samannimisen tupakkamerkin logoa, jota mainostettiin muutenkin laajasti kaupungilla. Nimi muutettiin Helsinki-pyöräksi uuden, tiukemman tupakkalain myötä 1970-luvun alussa.


title: Kouvola-pyörä

text: Rakentamisaikaan 1964 Linnanmäen maailmanpyörää mainostettiin maailman toiseksi suurimmaksi. Vain Itävallan Wienissä sijaitsevan Praterin huvipuiston maailmanpyörän piti olla suurempi. Helsinki-pyörän pystyttäjät tulivat Saksasta. Silloisten lehtitietojen mukaan maailmanpyörä oli rakennettu Hollannissa. Se oli ollut aikaisemmin käytössä Münchenissä, Bremenissä ja Hampurissa. Se oli aikanaan maailman suurin siirrettävä maailmanpyörä.


title: Kouvola-pyörä

text: Vuonna 1964 Helsingin Sanomat kertoi, että uuteen maailmanpyörään kiinnitettiin 9 200 lamppua. Maalia pyörään kului peräti 2 500 markan edestä.


title: Poltergeist

text:
__notoc__
Poltergeist (saks. "polter" 'melu' + "geist" 'henki', suomeksi myös räyhähenki tai meluhenki, vanhoissa kirjatuissa tapauksissa myös piru) tarkoittaa kummittelun kaltaista ilmiötä, jonka tunnusmerkki on elottomien esineiden liikuttelu. Poltergeist-ilmiöt aiheuttavat myös ääniä, jotka ovat raapivia, laahaavia, askeleenomaisia tai koputuksia tai jopa matkivat eläintä.
Esineiden liikuttelu tapahtuu tyypillisesti vaivihkaa ja hyvin lyhyessä ajassa. Myös nestemäiset aineet voivat levitä.


title: Poltergeist

text: Poltergeistille ominaista on ilmiön väliaikaisuus, sillä kertomuksien mukaan se on alkanut ja loppunut yhtä äkillisesti. Sitä voi kestää viikoista kuukausiin. Poltergeist-ilmiö on konkreettisuutensa ja intensiivisyytensä vuoksi tutkituimpia paranormaaleja ilmiöitä.


title: Poltergeist

text: Poltergeistille on esitetty paranormaaleja selitysmalleja. Poltergeist- ilmiön aiheuttaja voisi olla epäpuhdas henki, demoni tai paholainen, joka ilmenee sopivissa olosuhteissa omasta tahdostaan tai pääasiassa tahattomasti hyödyntäen esimerkiksi spiritismi - pelin ryhmään luomaa tunnetilaa. Toiset selitykset perustuvat oletukseen ihmisen olemuksesta. Poltergeist voisi olla esimerkiksi kuolleen ihmisen henki, joka ei ole jättänyt maallista maailmaa tai poltergeist on ihmisen psykokineettisten ja muiden yliluonnollisten voimien hallitsematon ilmenemistapa. Tällöin ilmiö keskittyy yleensä yhden keskushenkilön ympärille, joka on usein murrosikäinen tyttö tai poika esiintyen vain hänen läsnä ollessaan. Tämä voi auttaa erottamaan ilmiön kummitustalo-ilmiöstä.


title: Poltergeist

text: Skeptikoiden mukaan poltergeistit ovat huijauksia, väärin tulkittuja luonnollisia tapahtumia, hallusinaatioita tai mielikuvitusta.


title: Poltergeist

text: Uskomuksissa poltergeist on esiin pyrkivä henki tai sielu, joka haluaa ottaa negatiivisesti yhteyttä ihmiseen. Näiden uskomusten mukaan räyhähengen uhreja ovat usein varsinkin nuoret henkilöt, ja jotkut ilmiöt voivat olla kovinkin rajuja.


title: Poltergeist

text: Poikkeuksellisen parapsykologisten ilmiöiden piirissä poltergeistista tekee myös sen mahdollinen esiintyminen jo hyvin varhain historiassa ja ilmiön merkkien samankaltaisuus ympäri maailmaa. Vanhimmat räyhähenkeen viittaavat kirjatut kertomukset ovat peräisin jo antiikin Roomasta, ja sen jälkeen muistiin merkittyjä mahdollisia poltergeisteja on lähes joka aikakaudelta. Skeptikoiden mukaan keskushenkilöt ovat kuitenkin saaneet vaikutteet toimintaansa lukemalla tai kuulemalla vastaavista tapauksista ja niiden aiheuttamasta huomiosta.


title: Poltergeist

text: Tunnetuin poltergeistien tutkija lienee englantilainen Harry Price. Tunnetuin hänen tutkimansa tapaus on Borleyn pappilan kummittelu 1930-luvulla. Toinen kansainvälisesti maineikas poltergeist on 1810-luvun Bellin noita, jonka kerrotaan jopa puhuneen ja myrkyttäneen miehen. Myös Rosenheimin poltergeist herätti laajaa kansainvälistä huomiota vuosina 1967–1968.


title: Poltergeist

text: Suomessa jonkin verran maineikkaita ovat vuoden 1946 Mäkkylän kummitus, joka sai sen aikaisessa lehdistössä huomiota, ja 1800-luvun lopun Martinin pirut, josta saatiin oikeudessa valaehtoisia todistuksia. Tyypillisen poltergeist-tarinan, Salkko-Niilan tapauksen, on Inarijärven eteläpuolelta kirjaansa "Lapin muisteluksia" taltioinut myös Samuli Paulaharju.


title: Poltergeist

text: Matthew Manningin tapaus herätti runsaasti huomiota Isossa-Britanniassa. Hänestä tuli keskushenkilö 1966 11-vuotiaana. Ilmiöön liittyi esineiden äänetöntä liikkumista. Se katosi kuten tapausta tutkinut tohtori Owen oli perheelle todennut perustaen lausuntonsa aikaisempiin kokemuksiin. Ilmiö palasi uudelleen 1970 voimakkaana ja vaihtelevana perheen jo muutettua uuteen kotiin. Huoneita sekoitettiin ja lattioille ilmaantui erilaisia nesteitä kuten vettä ja maalia.


title: Poltergeist

text: Erityisesti myöhemmin seiniin ilmestyneet nimikirjoitukset päivämäärineen olivat mielenkiintoisia, sillä monet niistä voitiin löytää Matthew'n asuinseudun kirkonkirjoista ja yhdistää olemassa olleisiin henkilöihin ja sukuihin.


title: Poltergeist

text: Poltergeist-ilmiö seurasi Matthew'ta sisäoppilaitokseen, jossa usealle tapaukselle oli todistajia. Ilmiön aiheuttama hermorasitus pakotti erään oppilaan lopettamaan tässä koulussa. Oakhamin koulun rehtori John D. Buchanan joutui kahdesti harkitsemaan Manningin erottamista muiden oppilaiden vanhempien ja opettajakunnan painostaessa. Hän antoi Matthew'n suoritettua tutkintonsa lausunnon lehdistölle, jossa korosti oppilaiden vilpittömyyttä kertoa totuus tapahtuneista asioista. Manning kirjoitti kokemuksistaan kirjan, josta tuli kansainvälinen menestys.


title: Poltergeist

text: Uusin huomiota herättänyt – ja mahdollisesti myös parhaiten dokumentoitu – suomalainen poltergeist-tapaus on vuodelta 1974 Lahdesta, jossa väitetty kummittelu tapahtui noin 60-vuotiaan pariskunnan talossa. Keskushenkilönä oli vaimo. Hänen aviomiehensä oli itse antanut tapauksen julkisuuteen, mutta pariskunta sai myöhemmin kärsiä herättämästään huomiosta. Heikki Tikkala kertoo kirjassaan "Olevaisen yöpuoli" yksityiskohtaisesti ilmiöstä vietettyään yön pariskunnan luona ja haastateltuaan heitä. Tikkalan kootessa materiaalia kirjaansa oli kohu ehtinyt jo laantua, mutta ilmiöt pariskunnan talossa jatkuivat väittämän mukaan edelleen.


title: Basso continuo

text: Basso continuo (tai vain continuo) on barokin ajan teosten osuus, joka soi yleensä koko musiikkikappaleen ajan ja joka luo sille harmonisen ja rytmisen pohjan. Soittajia, jotka esittävät tämän osuuden nimitetään basso continuo -ryhmäksi. Continuoryhmä on barokkiyhtyeen kivijalka ja vastaa nykyaikaisen rytmimusiikin "komppisektiota". Basso continuo -osuus on teoksen matalimmalta soiva osuus ja koko ryhmä soittaa yhteistä stemmaa, kukin omalla instrumentillaan.


title: Basso continuo

text: Basso continuo -ryhmän kokoonpano on yleensä esittäjien päätettävissä. Aikanaan se vaihteli paljonkin toisaalta saatavilla olevien muusikoiden ja soittimien mukaan ja toisaalta esitettävän musiikin mukaan. Nykyään pyritään kokoamaan nimenomaan esitettävään musiikkiin parhaiten sopiva kokoonpano. Yleensä ryhmään kuuluu ainakin yksi sointusoitin, esimerkiksi cembalo, urut, luuttu tai harppu. Sen lisäksi mukana useimmiten yksi tai useampi matala melodiasoitin, kuten sello, viola da gamba tai fagotti. Soitinten valintaan vaikuttaa esimerkiksi se, onko esitettävä musiikki maallista vai hengellistä. Karkeasti yleistäen voidaan sanoa, että edellisessä käytetään useammin cembaloa ja jälkimmäisessä urkuja.


title: Basso continuo

text: Continuosoittoon kuuluu olennaisesti improvisaatio, sillä nuotteihin on merkitty ainoastaan numeroitu bassomelodia. Sointusoittajan tehtävä on tiettyjen sääntöjen ja käytäntöjen perusteella tulkita tämä pikakirjoitus niin, että syntyy diskanttisoittajia tukeva harmoniapohja. Cembalolla karaktääriä säädellään erityisesti arpeggioiden nopeudella ja laajuudella sekä soitettavien äänten määrällä. Uruilla äänten pituus ja määrä ovat tärkeimpiä ilmaisukeinoja.


title: Basso continuo

text: Vaikka basso continuo oli elimellinen ja tunnusomainen osa nimenomaan barokkimusiikissa, sitä käytettiin myös myöhemmin, erityisesti hengellisissä kuoroteoksissa klassisen tyylisuunnan aikana.


title: Kustaa Pihlajamäki

text: Kustaa Kustaanpoika Pihlajamäki (17. huhtikuuta 1902 Nurmo – 10. helmikuuta 1944 Helsinki) oli suomalainen painija ja kaksinkertainen olympiavoittaja.


title: Kustaa Pihlajamäki

text: Pihlajamäen vanhemmat olivat maanviljelijä Kustaa Pihlajamäki ja Maria Matilda Tervala. Pihlajamäki oli todellisesta painisuvusta, hänen veljensä Paavo ja Arvi olivat molemmat Suomen mestareita ja serkku Hermanni olympiavoittaja. Tuoreimmista painijoista Juha Ahokas on Pihlajamäelle sukua.


title: Kustaa Pihlajamäki

text: Suomen vapaapainimestaruuden Pihlajamäki voitti ensimmäisen kerran 1924, olympiakultaa hän voitti kahdesti eli 1924 ja 1936. Vuoden 1928 olympialaisissa hän oli hopealla ja Los Angelesissa 1932 hänen sijoituksensa oli viides. Pihlajamäkeä voidaan pitää yhtenä kaikkien aikojen parhaista kevyiden sarjojen painijoista. Hän voitti olympiamitalien lisäksi kreikkalais-roomalaisen painin Euroopan mestaruuden seitsemän kertaa ja vapaapainin kahdesti. Suomen mestaruuksia Pihlajamäellä oli 29, viimeisen niistä hän otti höyhensarjassa 61 kg lokakuussa 1943 41-vuotiaana. Maaotteluissa Pihlajamäki edusti Suomea kolmisenkymmentä kertaa, painien niissä yhteensä 41 ottelua, joista hän hävisi vain kolme.


title: Kustaa Pihlajamäki

text: Pihlajamäki oli siviiliammatiltaan poliisi, vuodesta 1925 ylikonstaapeli Helsingin poliisilaitoksessa. Siirryttyään Pohjanmaalta Helsinkiin hän edusti Helsingin Kilpa-Veljiä ja Helsingin Poliisi-Voimailijoita. Pihlajamäki kuoli vain 41-vuotiaana umpilisäkkeen puhkeamisesta seuranneeseen vatsakalvontulehdukseen.


title: Kustaa Pihlajamäki

text: Pihlajamäen puoliso vuodesta 1926 oli Maija Kaunismäki.


title: Gloria

text: Gloria () viittaa muun muassa seuraaviinSukunimenä:


title: Kyrie

text: Kyrie (vokatiivimuoto sanasta , herra) on katolisen ja joidenkin muiden kirkkokuntien messujen alussa oleva osa, jonka sanat ovat:


title: Kyrie

text: eli


title: Kyrie

text: Kyrie lauletaan messussa heti synnintunnustuksen jälkeen, ja se kuuluu messun "Missa Ordinarium" osiin, joten sen teksti ei vaihtele kirkkovuoden mukaan. Sävelletyt kyriet noudattavat yleensä tekstin mukaista ABA-rakennetta.


title: Sanctus

text: Sanctus () on messun osa ja keskeinen kristillinen hymni. Sanctus lauletaan eukaristisen rukouksen keskellä heti prefaatiorukouksen jälkeen. Hymnin latinankielinen teksti, joka on otettu Jesajan kirjasta (6:3) missä profeetta kuvaa näkyään Jumalan enkelien ympäröimästä valtaistuimesta. Joskus hymnin loppuosa, Benedictus katsotaan omaksi hymnikseen.


title: Sanctus

text: Sanctus kuuluu messun ordinarium-osiin ja sen teksti ei siten muutu kirkkovuoden mukana.


title: Oboe d’amore

text: Oboe d’amore eli lemmenoboe (saks. "Liebeshoboe", "Liebesoboe"; ransk. "hautbois d’amour"; ital. "oboe d’amore") on oboeperheeseen kuuluva puupuhallin. Se on tavanomaista oboeta hieman suurempi, ja siinä on putken alaosan päätteenä ns. lemmenjalka, päärynän tai pallon muotoinen ontto sointia pehmentävä osa; oboe d’amoren sointia pidetään rauhallisempana ja seesteisempenä kuin tavanomaisen oboen sointia. Oboe d’amoren ääniala on mezzosopraano- tai alttorekisterissä. Soitin on A-vireinen eli soi pientä terssiä alempaa kuin oboe.


title: Oboe d’amore

text: Oboe d’amore kehitettiin 1700-luvulla, ja esimerkiksi Johann Sebastian Bach, Christoph Graupner ja Georg Philipp Telemann ovat käyttäneet sitä sävellyksissään. Oboe d’amore menetti suosionsa 1700-luvun lopulla ja pysyi harvinaisena sadan vuoden ajan. 1800-luvun loppupuolelta alkaen säveltäjät, esimerkiksi Richard Strauss, Claude Debussy ja Maurice Ravel, alkoivat käyttää sitä uudelleen teoksissaan.


title: Oboe d’amore

text: Janet K. Page "et alii": "Oboe". Grove music online , haettu 16.2.2016.


title: Henri Nestlé

text: Henri Nestlé, oikealta nimeltään "Heinrich Nestlé" (10. elokuuta 1814– 7. heinäkuuta 1890), oli saksalaissyntyinen sveitsiläinen liikemies ja farmaseutti, joka parhaiten tunnetaan monikansallisen Nestlé-yrityksen perustajana.


title: Henri Nestlé

text: Henri Nestlé syntyi Johann Ulrich Matthias Nestlén ja Anna-Maria Catharina Ehemannin neljäntenätoista lapsena Frankfurtissa, Saksassa. Perinteiseen eurooppalaiseen tapaan Henri Nestlé peri isänsä liiketoiminnan. Johann Ulrich Nestlé toimi lasinpuhaltajana Töngesgassessa.